बतकुच्चन २९ – Anjoria\nअक्टूबर 3, 2011 बतकुच्चन\nआजु जब बतकुच्चन करे बइठनी त मन सरोकार-सरकार-सरकँवासी से सरकत गझिन आ फाँफर पर आ के अटक गइल. सरोकार-सरकार-सरकँवासी पर पहिले बतिया चुकल बानी आ ओकरा के दोहरवला के कवनो जरुरतो नइखे. बाकिर गझिन आ फाँफर के चरचा समय का हिसाबो से फिट बइठत बा. विपक्षी जब रउरा खातिर गझिन जाल बुनत होखसु, त राजनीतिक सूझबूझ एही में बा कि ओह जाल में कवनो ना कवनो फाँफर खोजि के निकल जाईं. आ एकरा ठीक उलटा इहो कहल जा सकेला कि, रउरा हर गझिन तानाबाना का बावजूद कवनो ना कवनो फाँफर अइसन रहिये जाई जवना से राउर असल चेहरा झलकि जाई.\nपिछला दिने अइसने भइल जब सभका के टोपी पहिरावे वाला के एक जने टोपी पहिरावे के नाकाम कोशिश कर दिहलन. बड़ा हल्ला मचल कि देखीं ना फलनवा टोपी ना पहिरलसि. बाकिर अगर जे कहीं उ पहिर लिहले रहितन त उहो लोग थपरी बजाइत कि, देखऽ भाई लोग, फलनवा टोपीओ पहिर लिहलसि. जमाना जे बा नू से कि रउरा के तनिको आराम ना लेबे दी. हर हाल में ऊ रउरा पर बीसे साबित होई. आ राउर हालत ओह चाकर के हो जाई जेकरा हुकुम मिलल होखे कि, खड़ा बाड़ऽ त कोड़ऽ, बइठल बाड़ऽ त चिखूरऽ. अब एह गझिन जिनिगी में फाँफर खोजत आम आदमी कहाँ जाव, का करो.\nअब एह बतकुच्चन से अतना साफ त होइये गइल कि गझिन का कहाला आ फाँफर का. गझिन जवन घन होखे, जेहमें से सँसरे के जगहा ना मिले. आ फाँफर मतलब गैप, गझिन हालात में मिलल भा लउकल हर अवसर, मौका के कहल जा सकेला. छान्हि में फाँफर होखो त मूंज कतनो गझिन बिछावल गइल रहो, बरखा के पानी टपकबे करी. एही से कहल गइल बा कि, मजबूत से मजबूत जंजीर ओतने मजबूत होला जतना ओह जंजीर के सबले कमजोर वाली कड़ी. लाख सावधानी का बादो रउरा कवनो फाँफर मे पड़ि के नीचे गिर सकीले आ लाख गझिन हालात में अपना मन में उछाह बनल रहि जावो त कवनो ना कवनो फाँफर मिलिये जाई निकले के. एहसे कबो हार मत मानीं. लागल रहीं फाँफर का तलाश में, आ बुनत रहीं अपना लगन आ मेहनत से सफलता के गझिन प्रयास. कहे के मतलब कि सब कुछ देखे वाला के नजरिया पर बा कि, गझिन भा फाँफर हर हाल में ऊ कइसे सफल बनो. आजु अतने.


खबर एक नजर में (11 जून 2011) – टटका खबर\nबाबा रामदेव के जबरिया भरती करावल गइल\nकरिया धन का खिलाफ खटवास पटवास धइले बाबा रामदेव के तबियत काल्हु खराब हो गइल त उनुका के अस्पताल में भरती करावल गइल आ ग्लूकोज चढ़ा के उनुकर तबियत सुधारल गइल. देह में ग्लूकोज का कमी से ऊ अर्धबेहोशी का हालत में आ गइल रहले. हालांकि अस्पताल में भरती का बावजूद ऊ अपना अनशन पर कायम बाड़न. श्री रविशंकर उनुका से अस्पताल में भेंट कइला का बाद कहलन कि अगर जरुरत पड़ल त ऊ सरकार आ बाबा रामदेव का बीच मध्यस्थता करे के तइयार बाड़न.\nवकील बनल अब कठिन बना दिहल गइल\nएह साल २४ जुलाई के देश भर में वकालत शुरु करे वाला लोग एगो इम्तिहान दीही जवना में पास भइला का बादे ओह लोग के वकालत करे के इजाजत मिली. एह खातिर २० जून ले आवेदन दिहल जा सकेला. इम्तिहान बार काउन्सिल आफ इण्डिया करा रहल बिया. अबही ले होत इ रहे कि लॉ के परीक्षा पास कइला का बाद बार काउन्सिल से लाइसेंस मिल जात रहे आ तब ऊ आदमी देश के कवनो अदालत में वकालत कर सकत रहे. मार्च में भइल परीक्षा में बिहार से १३२ गो लोग शामिल भइल रहे जवना में दू जने के छोड़ सभे पास कर गइल रहे आ ओह लोग के एह महीना के अंत ले वकालत करे के अधिकार मिल जाई. इम्तिहान में ह विषय के इम्तिहान लिहल जाला जवना में भारतीय संविधान, सिविल कोड, क्रिमिनल कोड, कांट्रेक्ट अधिनियम, कंपनी लॉ वगैरह शामिल रही.\nतीन सौ से बेसी पुल के शिलान्यास भइल\nकाल्हु बिहार के मुख्यमंत्री नीतीश कुमार तीन सौ बारह गो पुल आ कुछ दोसरो परियोजना के शिलान्यास कइले. बिहार राज्य पुल निर्माण निगम के छत्तीसवां समारोह में कई गो पुल के उद्घाटनो कइल गइल. कहलन कि राज्य में तेजी से पुल बनावल जा रहल बाड़ी सँ जवना से कि राज्य के हर भाग में आवाजाही के सहूलियत हो जाव.\nयूपी बोर्ड के रिजल्ट में सत्तर फीसदी विद्यार्थी पास\nकाल्हु जारी उत्तर प्रदेश माध्यमिक शिक्षा परिषद के हाईस्कूल के रिजल्ट में सत्तर दशमलव आठदू फीसदी विद्यार्थी पास भइल बाड़े. फैजाबाद के आकाश यादव लड़िकन में पहिला आ लखनऊ के प्रियंका साहू लड़िकियन में पहिला जगह पवले बाड़ी. प्रियंका साहू एगो राजमिस्त्री के बेटी हई आ आगा चल के आईएएस बने के इरादा राखेली.\nयूपी बोर्ड परीक्षा २०१२\nअगिला साल होखे वाला हाई स्कूल परीक्षा खातिर आवेदन पत्र भरे के अंतिम तारीख बीस अगस्त २०११ घोषित कर दिहल गइल बा, विलम्ब शुल्क का साथ बीस सितम्बर ले जमा कइल जा सकी. व्यक्तिगत परीक्षा देबे वाला लोग खातिर विलम्ब शुल्क का साथे छह सितम्बर आखिरी तारीख रही.\nगौरी शंकर राय के ८८वीं जयन्ती\nकाल्हु बलिया के करनई में पूर्व सांसद आ स्वतंत्रता संग्राम सेनानी स्व॰ गौरीशंकर राय के अट्ठासवीं जयन्ती मनावल गइल जवना में वक्ता लोग उनका व्यक्तित्व आ कृतित्व के याद कइलन. एह समारोह में पूर्वमंत्री अंबिका चौधरी, नारद राय आ रामगोविन्द चौधरी आपन स्मरण सुनवले. कार्क्रम के अध्यक्षता सगीर अहमद कइलन.\nशराब दूकान के नया लाइसेंस ना दिहल जाई\nबिहार सरकार के मद्य निषेध मंत्री बिजेन्द्र प्रसाद यादव कहले बाड़न कि अब राज्य में नया शराब दुकान ना खोलल जाई. जतना दुकान पहिले से चलल आवत बाड़ी स ओतने रहीहे सँ. कहलन कि सरकार के कोशिश बा कि शराब के जतना महँग कइल जा सको कर दिहल जाव. बतवलन कि देश के दोसरा राज्यन का बनिस्बत प्रतिलाख आबादी पर बिहार में शराब के ठेका कम संख्या में दिहल जाला.


भोजपुरी के पहिचान ह एकर सलिल संस्कृति – पंकज केसरी – Anjoria\nभोजपुरी के पहिचान ह एकर सलिल संस्कृति – पंकज केसरी\nहिन्दी सिनेमा के महानायक अमिताभ बच्चन के आपन आदर्श माने वाला भोजपुरी फिल्म अभिनेता पंकज केसरी अब कवनो परिचय के मोहताज नइखन. पंकज केसरी पटना से शुरूआती पढ़ाई कइला का बाद ग्रेजुएशन खातिर मुम्बई अइलन आ फेर फिल्मी परदा का ओर खींचा गइले. सिनेमा में अइले त अपना अदाकारी के बदौलत दर्शकों के दिल में उतर गइलन. फेर त बिहार के आरा से सटल गांव गउसगंज के रहे वाला भोजपुरिया मिजाज के ई अभिनेता फिल्मे के आपन कैरियर बना लिहलन. पंकज केसरी स्वभाव से बहुते मिलनसार आ हँसमुख हउवे. सरकारी अधिकारी रहल पिता हमेशा पंकज के प्रोत्साहित करत रहले. पिछला दिने अपना फिल्म “जीजा जी के जय हो” का शूटिंग का सिलसिला में पहिला बेर बलिया आइल रहले. हालांकि एहसे पहिले ऊ गड़हा महोत्सव खातिर साल २०१० मे बलिया आ चुकल रहले.\nफिल्म का शूटिंग के दौरान सेट पर भइल बातचीत का आधार पर पेश बा ई रपट.\nसाल २००७ में ‘माई कS बिटवा’ से अतिथि कलाकार के रूप में कैरियर शुरू करे वाला पंकज केसरी बाद में रविकिशन आ रिंकू घोष अभिनीत ‘हमार घरवाली’ से आपन पहिचान बनवलन. उमर खान निर्देशित फिल्म ‘बकलोल दुलहा’ से पंकज के लोकप्रियता मिलल आ ऊ दर्शकन के चहेता बन गइलन. ओकरा बाद से अबले नाहियो त दू दर्जन से बेसी फिलिमन में पंकज आपन दमदार हाजिरी दर्ज करा चुकल बाड़न. अपना संघर्ष भरल कैरियर के शुरु में पंकज केसरी पृथ्वी थियेटर से जुड़के कला के बारीकि सिखलन. कहलन कि एक्टिंग खातिर अलग से कवनो प्रशिक्षण ना लिहले. बतवलन कि अपना पढ़ाई के दौरान एम-टीवी में दू साल एंकर रहला से पंकज के आत्मविश्वास बढ़ल आ तब ऊ बड़का परदा खातिर कोशिश शुरु कइलन. बाकिर निराशा मिलल. बाद में वीएमजी म्यूजिक कंपनी में डायरेक्टर बनलन आ अबहियो वीनस कंपनी से जुड़ल बाड़े. एही दौरान “माई कS बिटवा” से पंकज के सपना पूरल.\nछोटका आ बड़का दुनु परदा पर काम कर चुकल पंकज के कहना रहे कि छोटका परदा पर किरदार के जबरन परोसल जाले जेकरा के चाहे अनचाहे मनोरंजन का नाम पर देखे के पड़ेला. जबकि बड़का परदा पर अपना नायक नायिका के देखे खातिर सिनेमा घर जाये के पड़ेला. अपना यादगार लमहन का बारे में बतावत पंकज केसरी बतवले कि फिल्म ‘हमार घरवाली’ के आउटडोर शूटिंग देखे उमड़ल बड़हन भीड़ देखि के रोमांच हो आइल रहे आ मनोबल सतवाँ आसमान पर चढ़ गंइल.\nफिल्म ‘बकलोल दुलहा’ का बारे में पंकज के कहना रहल कि फिल्म में उनुकर दोहरा चरित्र दर्शकन के भोजपुरी के सोन्ह खूशबू आ गवंई संस्कृति के अहसास करवलसि. सच्चिदानंद’कवच’ के गीतो के लोग खूबे पसंद कइल. भोजपुरी सिनेमा के अश्लीलता का बारे में बतियावत पंकज कहले कि भोजपुरी के सलिल संस्कृति के अश्लीलता के दहलीज पर पहुंचावे में गीतकार आ गायक दुनु दोषी बाड़े. भोजने का तरह मनोरंजनो के आदत होला कि जइसन परोसल जाई उहे सवाद मन के नीमन लागे लागेला धीरे धीरे. कहलन कि निर्माता निर्देशको लोग के आगा बढ़े के पड़ी आ कामर्शियल सोंच से ऊपर उठ के भोजपुरी के अन्तर्राष्ट्रीय छवि संजोवे के पहल करे के होई. तब जा के आम दर्शक परिवार का साथे सिनेमाघर आवल शूरू करीहे. अवधी-हिन्दी भाषा के भोजपुरी संस्कृति आधारित फिल्म ‘नदिया के पार’ के मील के पत्थर मानत पंकज कहलन कि फिलिम मनोरंजक आ पारिवारिक होखी त इतिहास हमेशा बनत रही. कहलन कि देर सबेर वइसने साफ सुथर फिलिम दर्शकन तक जरूरे पहूची बशर्ते एकरा खातिर सार्थक प्रयास होखे.\nबिहार यूपी के हीरोवन के जमावड़ा बा बाकिर हीरोइन साउथ भा बंगाल से आवत बाड़ी. एह पर पंकज कहलन कि अब भोजपुरियो इलाका के अभीनेत्री आवे लागल बाड़ी. बिहार आ यूपी में शूटिंग होखला से एहिजा के टैलेंट के मौका मिले लागल बा.\nपंकज केसरी के लोकप्रिय फिलिमन में विधाता, प्रतिज्ञा, वाह खेलाड़ी वाह, तेजाब, मोरे बलमा छैल छबिला, परिवार, हीरो हीरालाल, नथुनिये पर गोली मारे, त्रिनेत्र, शहरवाली जान मारेले, जुदाई, हमार देवदास के नाम बा. उनुकर आवे वाली फिलिमन में प्यार जिंदाबाद बा, आग, खतरा, जीजाजी की जय हो, मर्द हिम्मतवाला, बकलोल दुलहा (पार्ट-2), शनिदेव रखिह लाज हमार वगैरह बाड़ी सँ.\n(सुधीर सिंह उजाला के रपट से)\nधमाल मचावे खातिर तइयार शुभम तिवारी


डेंगू – टटका खबर\nबलिया जिला के सिकन्दरपुर इलाका में चकखान गाँव में गुजरात में कमाई करेवाला आदमी के जाँच में डेंगू होखे के पुष्टि हो गइला का बाद गाँव के लोग दहशत में बावे. ऊ आदमी हालही में गुजरात से आइल रहुवे आ एहिजा तबियत खराब भइला का बाद जाँच में डेंगू होखल पावल गइल. मरीज के जिला\nउत्तर प्रदेश में डेंगू बीमारी के पसरला के अनेसा देखत सगरी मुख्य चिकित्साधिकारियन के चेता दिहल गइल बा कि एह पर पूरा नजर राखे लोग आ मरीजन के देखभाल के समुचित इंतजाम कर के राखे लोग.\nबिहार में डेंगू के अढ़ाई सौ मरीज मिलला का बावजूद राज्य सरकार एकरा से चिन्तित नइखे. ओकर कहना बा एहमें ना त चिन्ता के कवनो बात बा ना कतहीं भयावह हालात बनल बा. सरकार एह बीमारी पर काबू करे के हर कोशिश करत बिया. आ कवनो मरीज के कवनो दिक्कत ना होखे दिहल जाई. बिहार\nपिछला तीन दिन में गोरखपुर में डेंगू के कई गो मरीज मिलला का बाद से प्रशासन सचेत हो गइल बा. दू गो मरीज जिला अस्पताल में त तीन गो मरीज निजी अस्पतालन में भरती करावल गइल बाड़ें. सीएमऊ आफिस में एगो कंट्रोल रूम बनावल गइल बा जहाँ से चौबीसो घंटा काम करी. ओने जौनपुर में


खतरा के घंटी: +92 से शुरू MOBILE NO. से रहीं सावधान - खबर भोजपुरी\nRanchi: भारत सरकार डिजीटल इंडिया के बढ़ावा दे रहल बिया। तेजी से इंटरनेट के यूज़ बढ़ल बा। इंटरनेट के बदौलत आज वाट्स ऐप जइसन इंस्टेंट मैसेंजिंग ऐप के यूज़ लगभग हर व्यक्ति द्वारा कइल जा रहल बा। परिवार के सब सदस्यन के फोन में वाट्स एप मवजूद रहेला। खाली मैसेज ना बलुक व्हाट्सएप पs वीडियो आ वॉयस कॉलिंग के सुविधो उपलब्ध बा। बाकिर वाहट्स एप रउआ ला खतरा के घंटियो हो सकत बा। खास कs के तब जब वाट्स ऐप पs +92 कोड आला कवनो अजनबी नंबर से मैसेज आ रहल होखे। वाट्स ऐप पs अइसन नंबरन से आवे आला मैसेज अब झारखंड के लोगन के आ रहल बा।\nमैसेज कs के लोगन के लक्की ड्रा के झांसा दिहल जा रहल बा। हाले में रांची के निवासी के एगो मोबाइल फोन पs +92-3091295803 से मैसेज आइल। जवना मे केबीसी के नाव पs 25 लाख रूपिया के लॉटरी निकले के जानकारी दिहल गइल। लोगन के लॉटरी भा इनाम जीते के विडियों के माध्यम से जानकारी देके करोड़पति बनावे के झांसा दिहल गइल रहे। एह लोगन से सीधा-सादा लोगन ठगा जाये के आशंका बढ़ गइल बा।\nइहों पढ़ी : /आज PK करिहे अपना राजनीतिक रणनीति के खुलासा: जन सुराज पs विस्तार से करिहे बात; बतइहे कवना पार्टियन से लिहे सहजोग\nसाइबर एक्सपर्ट के मानल जाव तs +92 के काल्स में थ्री वे इंटरनेट लिकिंग सिस्टम के इस्तेमाल कइल जाला। जवना के तहत कॉल करे आला लोकेशन कवनो दोसर देश के होला आ नंबर के आईडी दोसर देश के। कॉल तीसरे देश में कइल जाला। एकर मतलब ई कि आईडीप्रूफ कहीं के आउर कॉल इंडिया के नेटवर्क में होला। धोखेबाजी ला वाट्स ऐप के इस्तेमाल कइल जा रहल बा। एमें लॉटरी भा ईनाम जीतला के बात कहके झांसा में लिहल जाला। झांसा में आइल लोगन के हैकर ला बैंक एकाउंट के हैक कइल बहुत आसान हो जाला। अइसन में सावधानिये बचाव के सबसे बेहतर तरीका बा।\nएह नम्बरन से रहीं सावधान\nएह बातन के राखीं धेयान\n-जदि रउओ लगे +92 कोड आला कवनो नंबर से मैसेज आ रहल बा आ ऊ नंबर रउआ ला अनजान बा तs इग्नोर करीं।\n-रउआ द्वारा रिप्लाई ना कईला पs दुबारा मैसेज भेजल जा सकत बा। बेहतर होई कि रउआ ओह नंबर के वाट्स ऐप पs ब्लॉक कs दीं। ब्लॉक कइला से ऊ नंबर फेर से रउआ कॉन्टेक्ट ना कs पाई।\n-वाट्स ऐप कावर से ब्लॉक के संगही रिपोर्ट के फीचर जारी कइल गइल बा। +92 कोड आला नंबर के वाट्स ऐप पs रिपोर्ट जरूर करीं। रिपोर्ट कइला से वाट्स ऐप के पता चल जाई कि ओह नंबर से कवनो अमान्य हरकत कइल गइल बा आ वाट्स ऐप ओह नंबर के तफ्तीश शुरू कs दी।\n-अइसन नंबरन के एगो जागरूक नागरिक होखला के नाते समूचा वाक्य के वाहट्सअप के ईमेल कके बतावल जरूरी बा। वाट्स ऐप के वेबसाइट पs जाके रउआ संगे भइल अइसन हादसन के पूरा ब्यौरा कंपनी के जरूर दीं। राउर सजगता से आउर लोगन पs मंडरात खतरा कुछ हद तक कम जरूर होई।\n+92 से लोगन के मैसेज आ रहल बा एह बात के जानकारी नइखे। नंबर पाकिस्तान के हs भा इंटरनेट कॉल के इस्तेमाल कइल जात बा। ई जांच के बादे पता चली। पुलिस के लगे एह तरे के कवनो ममिला संज्ञान में नइखे आइल। अइसन ममिला के जानकारी मिली तs जांच कइल जाई। ओकरा बाद कुछ स्पष्ट कहल जा सकता बा।\nएस कार्तिक, साइबर एसपी\n2486410cookie-checkखतरा के घंटी: +92 से शुरू MOBILE NO. से रहीं सावधानyes


ई सब चलेला एहिजा – Anjoria\nNov 30, 2010 करप्शन, घोटाला, भ्रष्टाचार, लोकतंत्र, संसद\nदेश के हर आदमी जवना सिस्टम में जी रहल बा ओहिजा के मूलमंत्र ह . “ई सब चलेला एहिजा”. ओह हालत में नियम-कायदा ताक पर राख दिआला. जेकरा मौका मिल जाव उहे नियम तूडल आपन अधिकार मानेला – कतहीं कम, कतहीं ज्यादा. जब ई अधिकार बिकाये लागे त नतीजा उहे होला जवन आजु देखे के मिल रहल बा. अइसन लागता कि सरकार से लेके पत्रकारिता तकले सब कुछ बिकाऊ बा.\nकर्नाटक के मुद्दा पर कांग्रेसो कुछ तर्क दे रहल बिया. ओह तमाम संदेहन के जांच होखे के चाहीं बाकिर येदियुरप्पा के थैलीशाहन आ बिकाइल खबरन के शिकारो ना बने दिहल जाये के चाहीं.\nआजु के भारत अफ्रीका के कवनो अइसन नवजात आ बदजात समाज के दर्शन करावता जहवाँ कवनो क्षेत्र में ईमानदारी बचले ना होखे. हाल ही के कुछ ताजा उदाहरण देखलीं – साठ से सत्तर हजार करोड़ रुपये के घोटाले का दायरा राखे वाला कॉमनवेल्थ गेम्स घोटाला, जवना में प्रधानमंत्री कार्यालय के अधिकारियन से लेके दिल्ली सरकार तक पर शक की सुई घूमत बा.2जी स्पैक्ट्रम घोटाला सी.ए.जी की रपट का मुताबिक एक लाख इकहत्तर हजार करोड़ रुपये के दायरे में बा. मुम्बई के आदर्श हाउसिंग सोसायटी घोटाला त कारगिल के शहीदन के स्मृति तक अपमानित कर दिहलसि.\nएह घोटालन के जाँच खातिर जब समूचा विपक्ष संयुक्त संसदीय समिति से जांच करावे के माँग करत बा त सरकार ओहिजा से ध्यान हटावे के कोशिश करत बिया. मानल जा सकेला कि कवनो तरह के मांग खातिर संसद के कार्यवाही रोकल संसदीय परंपरा आ संसदीय कामकाज के दायित्व के उल्लंघन होला बाकिर जब देश राजनेतवन पर भयंकर अविश्वास के अभूतपूर्व दौर से गुजरत होखो त जाँच के उचित प्रक्रिया लागू करावे खातिर सरकार पर दबाव डाले के कवनो दोसर तरीका बांचबो ना करे. सरकारी पक्ष त भ्रष्टाचार के मामिला पर विपक्षी नेता लोग के बोले तक के समय ना देव.\nवित्त मंत्री प्रणव मुखर्जी संसदीय लेखा समिति से जांच करावे के प्रस्ताव रखलें बाकिर विपक्ष एकरा के एह कारण माने के तइयार ना भइल काहे कि एह समिति के अधिकार क्षेत्र अउर दायरा बहुते सीमित बा.\nहमनी का अपना लोकतंत्र के शान के गौरव- गान करीलें जवन सहियो बा. बाकिर ई कइसन लोकतंत्र ह जवन एक ओर त9से 10 प्रतिशत विकास दर के ऊंचाई छूवेला आ दोसरा ओरि 40 प्रतिशत लोग गरीबी रेखा से नीचे 20 रुपये प्रतिदिन से कम पर गुजारा करेला. एक ओर चुनाव सुधार आ राजनीतिक शुचिता पर सेमिनार होखेला त दोसरा ओरि जनता के धन लूटके स्विस बैंकन में सत्तर लाख करोड़ करिया कमाई के करिया धन जमा करे वाला भारत के नेता आ उद्योगपति होलें. जवन संसद ओह लोगन के बचावे जे देश का माटी से दगाबाजी करत संविधान आ जनता के मजाक उड़ावेलें ओह संसद के निरर्थक आ नाकामयाबे कहल जाई.\nबाकिर अब एह बातन पर देश के रियेक्शन वइसन नइखे रहि गइल जवन पहिले कबो रहत रहे. कहे के होखी कि वक्त का साथ हमनी का “सयान” हो गइल बानी जा आ अब घपला-घोटाला हमनी के ओतना परेशान ना करे जतना दसेक साल पहिले करत रहुवे. ई सयानापन, ई अनदेखी बहुते कुछ कहऽता. एक त ई कि कवनो सोसायटी एक-जइसन कहानी रोज रोज सुनत ऊबिया जाले. दोसर ई कि नयका उभरत शहरी मिडिल क्लास के सियासी ड्रामा अब ओतना ना भावे. ऊ अपना करियर, इनवेस्टमेंट, आ एंटरटेनमेंट के बदहवासी में भुलाइल बा. तिसरका ई कि करप्शन अब बड़ बात एह चलते ना रहल कि हमनी का एकरा के लाइफस्टाइल मान लिहले बानी जा.\nरउरा कहब, एहमें नया का बा ? ई बात त अरसा से कहल जा रहल बा. एहमें नया बा मंजूरी के ऊ सीमा, जवन पहिले कबहियो ना रहल. आजु के फिलिम रउरा देखते होखब. एहमें चरित्र कवनो मुद्दा रहिये नइखे गइल. जबकि अबही हाल तकले कॉमेडीओ में चोर के सुधरल पड़त रहे, बेईमान सही राह पर आ जात रहे, आ गलत तरीका से मिलल दौलत क्लाइमेक्स में खुद-ब-खुदे छिना जात रहे. करप्शन के कवनो सोसायटी में एह तरह के मंजूरी मिल जाव, जइसन हमनी किहाँ मिल गइल बा, त का होला ? अउरी बेसी करप्शन, बेहिसाब करप्शन, जवना के रोकल मुमकिन ना रहि जाव!\np>पाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ ई लेख उहाँ का अपना ब्लॉग पर हिन्दी में लिखले बानी. अँजोरिया के नीति हमेशा से रहल बा कि दोसरा भाषा में लिखल सामग्री के भोजपुरी अनुवाद समय समय पर पाठकन के परोसल जाव आ ओहि नीति का तहत इहो लेख दिहल जा रहल बा.अनुवाद के अशुद्धि खातिर अँजोरिये जिम्मेवार होखी.


‘लोक’ के आधुनिकता बनाम यांत्रिक आधुनिकीकरण – Anjoria\n– डा. प्रमोद कुमार तिवारी\nलोक के नाँव लेहला पऽ मन में ओकर दू गो छवि बनेला. एगो छवि में कलकल नदी बहेले, फल से गदराइल पेड़ लउकेला, गीत आ उत्सव से भरल खुशहाल लोग नजर आवेले आ हरियाली भरल खेत के बीच से कच्चा पगडंडी पऽ पोंछ उठा के भागत सुंदर बाछा-बाछी लउकेली स. दुसरका छवि में गांव एगो पुरान, जर्जर, पिछड़ा आ ठहरल समाज के रूप में लउकेला, जवना में लाचारी आ बेबसी भरल बा, जवन घनघोर जातिवाद आ राजनीति से ऊभचूभ हो रहल बा, जहां रह के कवनो नीमन काम ना कइल जा सके, एह से ओकरा के छोड़ के परदेस निकल जाए में लोग लागल रहेले. संभव होखे तऽ कलकत्ता, दिल्ली, बंगलौर आ ना जुरे त बनारस, पटना, आरा भा छपरा में कुछ रस्ता पकड़ल जाव. रस्ता पकड़े भा रास्ता धरावे के बात जवना ढंग से भोजपुरी लोक में सुने के मिलेला ओकरा से बुझाला कि गांव में रहे के मतलब बा कि बेरस्ता आ कुराह पऽ बानीं. जिनगी बेमतलब कट रहल बिया. ई खाली भोजपुरिये समाज के कहानी नइखे लगभग पूरा देश में लोक से जुडल समाज के कमोबेस सच्चाई इहे बा. कहे के जरूरत नइखे कि लोक के ई दूनो छवि गड़बड़ बा. पहिलका छवि के जादेतर ऊ लोग याद करेले जे कई बरिस पहिले गांव छोड़ के बड़ शहर भा विदेश निकल गइल रहले, एकर संबंध यथार्थ से कम कल्पना आ नास्टेल्जिया से बेसी हऽ, एह से एकरा के छोड़ देत बानीं. दुसरका छवि के संबंध पिछिला कुछ दशक के राजनीति आ जीवनशैली से जुड़ल बा, एह से एकरा पऽ गहिराह ढंग से सोचे के जरूरत बा.\nनया आ आधुनिकता ई दूनो शब्द दू गो अर्थ देला. खाली भारते में ना पूरा दुनिया में जवना शब्दन के आधार पऽ सबसे जादे भ्रम रचल गइल बा ओहनी में से एगो ‘आधुनिकता’ हऽ. अइसनकुछ अउर शब्दन के उदाहरण के रूप में ‘विकास’ अउर ‘ज्ञान’ के लीहल जा सकता बा, जवना के एह आधुनिकता से सीधा संबंध जुडेला. ‘नया’ शब्द समय से जुड़ल ह जवन कुछ समय बाद बदलत रहेला जइसे बेटा के समय बाप के तुलना में आधुनिक होखी, बाकिर ‘आधुनिकता’ के संबंध एगो खास प्रवृत्ति, सोच आ जीवन दर्शन से जुड़ेला. आधुनिकता एगो मूल्य हऽ जवना के स्थापना पच्छिम के लोग ज्ञान, विज्ञान आ राजनीतिक क्रांति से कइले रहे. पूरा संभव बा कि बाप में आधुनिकता के तत्व होखे, बाकिर बेटा ओकरा से वंचित रह जाए. पच्छिम में आधुनिकता के आंदोलन चलल रहे जवन मनुष्यता के पक्ष में बौद्धिक लोग के एकजुट कइले रहे. आधुनिकता कवनो देवी-देवता-धरम-कर्मकांड भा राजा रानी के जगह पऽ मनुष्य के केन्द्रीय महत्व देबे के बात करेला. संक्षेप में कहीं तऽ\n1. आधुनिकता के मतलब ई हऽ कि रउआ केतना कम कूड़ा फइलावेलीं, केतना कम ऊर्जा खरच में आपन जीवन यापन करेलीं.\n2. आधुनिकता प्रकृति के साथ सहयोग आ सहजीवन में यकीन करे के मूल्य से जुड़ेला.\n3. आधुनिकता के मतलब ई हऽ कि विविधता खातिर, असहमति खातिर रउआ समाज में केतना जगह बा. अपना विरोधी विचार के सुने आ सहे के रउवा भीतर केतना ताकत बा.\n4. आधुनिकता के मतलब ई हऽ कि वंचित आ कमजोर तबका खातिर समाज विशेष में केतना जगह बा. यानी बच्चा, स्त्री, दलित, आदिवासी, अल्पसंख्यक आदि के समाज के मजबूत आ बहुसंख्यक तबका केतना जगह दे रहल बा. जवना समाज में आधुनिकता होला ऊ बहुसंख्यक के तानाशाही रवैया के विरोध करेला.\nबाकिर पच्छिम खुदे एह कसौटी पऽ खरा ना उतर पावल. जवन आधुनिकता पच्छिम में धरम के विरोध में उठल रहे, ऊ बाहर सबसे जादे धरम के इस्तेमाल कइलस. जवन आधुनिकता बराबरी आ मनुष्यता के बात करत रहे ऊ सबसे जादे उपनिवेश बनवलस आ मनुष्यता के बर्बर ढंग से हत्या कहलस. अफ्रीका, अमेरिका, भारत सब आज तक ओह दंश के भोग रहल बा. एह से एगो बात साफ बा कि पच्छिम में आधुनिकता शुरूए में खतम हो गइल ओकरा स्थान पऽ आधुनिकीकरण आ गइल जवना में विवके के बजाय विज्ञान के राज रहे, जवना में मनुष्यता के तुलना में पूंजी के महत्व रहे अउर जवन प्रकृति के दुश्मन मान के ओकरा पऽ एकाधिकार जमावे के आपन हक समझत रहे.\nपिछिला दू सौ साल में भारते ना पूरा दुनिया में पच्छिम, आधुनिकता के नाम पऽ आधुनिकीकरण थोपले बा आ जे भी ओकरा के रोके के कोशिश कइले बा ओकरा से सीधा मुठभेड़ कइले बा. चूंकि ओकरा लगे एकांगी विज्ञान आ यंत्र के साथ-साथ तमाम देश सब के शोषण आ लूट से इकट्ठा कइल पूंजी के ताकत ब एह से ऊ लगातार विजयी होत आ रहल बा. आधुनिकीकरण के एह ज्यादती सबसे मूल्य अइसन समाज सब के चुकावे के पड़ल बा, जेकर लमहर परंपरा रहल बिया आ जवन समाज प्रकृति से जीवन दर्शन के स्तर प कई सदियन से जुडल रहल बा.\nसवाल खाली आधुनिकता से जुडे़ भा कटल रहे के नइखे, मूल सवाल तऽ ओह भाव, संस्कृति अउर जीवन शैली के रक्षा के बा जवन उकतरफा ढंग से आधुनिकीकरण के भेंट चढ़ रहल बा. ओह ज्ञान परंपरा के खतम भइला के बा जवना के लोकसंस्कृति हजारन साल के अनुभव के बाद अर्जित कइले रहे.\nपच्छिम के ई व्यवस्था ‘व्यक्ति’ के बहुत जादे महत्व देबेले, जबकि पुरान संस्कृतियन में ‘व्यक्ति’ आत्म के जगह पऽ ‘समूह’ अउर ‘पर’ केन्द्र में रहे. ई लड़ाई व्यक्ति बनाम समाज, ब्यक्ति बनाम परिवार आदि के रूप लेत रहल बा. अपना वर्चस्व के बचावे खातिर ऊ नाम बदल बदल के नया रूप लेत रहेला. 1990 के बाद भारतो में इतिहास से लेके विचार तक के अंत के बात गूंजेलागल. उत्तर आधुनिकता अउर ओकरो से आगे के समय के बात होखे लागल बाकि सवाल उठत बा केकरा खातिर. इतिहास के अंत सबका खातिर नइखे भइल, एगो बड़ वर्ग खातिर ई इतिहास के निर्माण के काल हऽ, स्मृतियन के स्थापित करे के काल हऽ. सत्ता में बइठल प्रभु वर्ग हमनी के इतिहास के कबो महत्वे ना दिहल अउर जब एतना जागरूकता आइल कि हमनी के अपना बारे में पूछींजा तऽ खट से कह दिहल गइल कि इतिहास जइसन कवनो चीज ना होखे, कि इतिहास जादूगर के टोपी हऽ, जवना में से कुछुओ निकालल जा सकत बा. कहे के मतलब कि लोक के इतिहास के, लोक के दर्शन के कुछ मतलब ना रह जाए आ ऊ निरर्थक हो जाए.\nपिछिला 25 बरिस के समय स्मृति भा याद के मिटावे अउर ओकरा के बचावेवाला लोग के बीच के संघर्ष के समय रहल बा. रउआ आपन कथा, कहानी, गीत, परंपरा (रूढि ना) दर्शन, जीवन शैली सब भुला जाई. राउर दिमाग कोरा इस्लेट हो जाए ताकि ऊ लोग अपना मन के बात ओकरा पऽ लिख सके. एह पूरा प्रक्रिया के सबसे जादे कीमत लोक अउर आदिवासी संस्कृति से जुड़ल लोग के चुकावे के पड़ल बा. काहे कि ई दूनो व्यक्ति से ना सामूहिकता से संचालित होखे वाला संस्कृति हई स. असल में कुछ सौ साल के उमिर वाली अमेरिका जइसन सभ्यता के, लोक के पुरान संस्कृति सब परेशान करेली सऽ. अपना जीवन शैली आ जीवन दर्शन के कारण ऊ पूंजीवादी संस्कृति के लाभ आ शोषण के रथ रोके लागेली सऽ. एही से अमेरिका, अफ्रीका से लिहले आस्ट्रेलिया तक ऊ लोग सामूहिक नरसंहार के सहारा लेत रहेले. अमेरिका के रेडमैन आदिवासी राजा अमेरिकी राष्ट्रपति के नाम 1854 में जवन चिट्ठी लिखले रहले ओकरा के याद करीं जवना में ऊ अमेरिकी राष्ट्रपति द्वारा धरती बेचे खातिर दबाव डलला के जबाब में कहले रहले कि ‘ई हमनी के कल्पनो के बाहर के बात बा, भला धरती अउर आकाश के केहू कइसे कीन सकत बा, केहू पानी के कइसे खरीद सकत बा, एगो क्षेत्र के धूप अउर रोशनी के के कइसे बेच सकत बा. हमनी के पता बा कि रउआ ताकतवर बानीं, ना देब जा तऽ रउआ छीन लेब. बाकिर एगो बात याद रखीं, जब भी रउआ हमनी के धरती माई के रौंदब त याद राखब कि एह नदियन में खाली पानी ना हमनी के पुरखा लोग के खून बहेला. कहे खातिर ई संघर्ष 100 साल भा साठ साल पहिले खत्म हो गइल, बाकिर ई लगातार चल रहल बा, पहिले से कहीं तेज गति से चल रहल बा. लोक आ लोक के दर्शन में यकीन राखेवाला लोग एह युद्ध के एके साथे कई गो स्तर प लड़ रहल बा – आजीविका के स्तर पऽ, भाषा के स्तर पऽ, खान-पान पहिनावा के स्तर पऽ, संस्कृति के स्तर पऽ. साम्राज्यवादी ताकत सब तकनीक के सहयोग से एह लड़ाई के एकतरफा बनावे में लागल बाड़ी सऽ. बलुक ई कहल सही होखी कि एह वैश्विक लड़ाई में ऊ बढ़त ले चुकल बाड़ी सऽ. असल में ई लड़ाई खाली लोक आ आधुनिकीकरण के गुलामे लोग के बीच नइखे, ई आत्ममुग्ध लालची लोग अउर आवेवाली पीढ़ियन खातिर पृथ्वी के बचावेवाला प्रकृति प्रेमी लोग के बीच बा, जवना के संकेत महात्मा गांधी बहुत पहिले कइले रहले कि ‘ई धरती हमनी के जरूरत खातिर बहुत बड़ बिया बाकिर एगो आदमी के लालच के पूरा करे खातिर बहुत छोट बिया. ’ आज अइसन हजारन लाखन लालचियन के जुनून से ई धरती कराह रहल बिया. लोक के ई लड़ाई बाजार के पक्षधर अइसन सत्ता से बा जवन दुनिया के एकांगी, एकरूप अउर एकध्रुवीय बनावल चाहत बाड़ी स.\nअसल में आज के समय में लोकसाहित्य आ संस्कुति पऽ बात कइल ओह संस्कृति अउर जीवन पद्धति के पक्ष में खड़ा होखल बा, जवन एह धरती के ह्नदय से जुड़ के, ओकरा धड़कन के सदियन से सुनत आ रहल बिया. लोक, एकरा रग-रग से वाकिफ बा अउर प्रकृति के रहस्य के जाने आ खोले के तमाम तरह के वैज्ञानिक दावा करेवाला आधुनिक लोगन से कहीं बेहतर ढंग से प्रकृति के जाने आ समझेला.\nपचासन हजार साल से समृद्धि के साथ जीयेवाला आदिवासी समुदाय सब के ई नया सभ्यता बेचारा बना देलस. आज ऊ लोग रचे के बजाय बचे में लागल बा. 50000 साल से प्रकृति के रहे लायक अउर सुंदर बनवले रहे के श्रेय अगर केहू के दिहल जा सकत बा तऽ ऊ आदिवासी समाज आ लोक संस्कृति से जुड़ल लोग के दीहल जाई. एह लोग के अविकसित और नासमझ कहे वाला लोग के खुद अपना गिरेबान में झांक के देखे के चाही, आस्ट्रेलिया में एह लोग के असभ्य कहेवाला लोग असल में इंग्लैंड के गुंडा अउर देशनिकाला के सजा पा के उहां पहुंचल लोग रहे.\nआज ‘लोक’ उपेक्षित बा. आजकाल अक्सरहां केन्द्र अउर हाशिया के बात सुने के मिल रहल बा, दिल्ली केन्द्र हऽ अउर लोक हाशिया. लोग आंदोलन कर रहल बा कि हमनियों के केन्द्र बना दऽ ना तऽ केन्द्र के तोड़ देब जा. माने हाशिया के प्रतिकेन्द्र बना देब जा. ई जवन प्रति के भाव हऽ, प्रतिरोध, प्रतिकार, प्रतिघात, प्रतिसंस्कृति ई बहुत दूर तक साथ ना देबेला. ई सत्ता के आंख से, ओही के भाषा में दुनिया के देखेला. केन्द्र के तोड़ के एगो अउर केन्द्र बना देला से का हो जाई. लोक दर्शन हमनी के सिखावेला कि प्रकृति के साथ चलीं अउर अर्जन ना विसर्जन सीखीं. प्रवृति ना निवृति के ओर कदम बढ़ाई काहें कि प्रवृति के कवनो अंत नइखे. कूड़ा मत फैलाई. जेतना पृथ्वी माई से ले रहल बानीं ओतना ओकरा के लवटइबो करीं, ना लवटा सकेली त कम से कम जइसन बा ओइसन रहे दीं (ज्यों की त्यों धर दीनी चदरिया) ताकि संतुलन बनल रहो. ई सही बा कि लोक में बहुत रूढि आ गइल बाड़ी सऽ बाकिर असल में ई सामूहिकता के दर्शन पर चलेले आ लोक-परंपरा, लोभ के छोड़ के साझापन अंउर सहअस्तित्व के बात करेले. व्यक्ति ना समूह, टकराव ना सौहार्द. एक के फायदा माने दूसरका के नुकसान बा, ई सोच तथाकथित विकसित लोग बनावले बा. इंसान अउर प्रकृति एक दूसरा के दुश्मन ना दोस्त हऽ.\nआ मान लेहीं रउआ कार, बंगला, जहाज सब पा लेहनी, का हो जाई एह से? बहुत जादा आधुनिक आ विकसित बन के रउआ का कर लेब? बड़का महान बनके रउआ का कऽ लेब? रउआ पेड़ के बिना रह जाइब? मधुमक्खी के बिना रह जाइब? दूब अउर च्यूंटी के बिना रह पाइब? आदमी के बिना ई सब लोग रह जाई. कई लाख साल ई लोग बिना इंसान के रह चुकल बा. रउआ 10 मंजिला महल के आखिरी मंजिल गिरा दीं, भवन बांचल रह जाई बाकिर विकास के नाम पऽ हमनीं के लगातार नींव गिराके महल बचावे के सपना देख रहल बानीं जा ओकरा के पूरा करे में लागल बानीं जा. एगो कवि लिखले बाडे़ –\nजवन सरकार सब बाघ बचावे का दावा करत बाड़ी स\nऊ झूठ बोलत बाड़ी स\nकाहें कि ऊ घास के बारे में चुप बाड़ी स\nघास बची तब बाघ बचिहें स.\nलोक के सीधा-सादा जीवन बा आ ओतने सहज दर्शन बा, कि समूह के साथे रहीं, प्रकृति के साथे रहीं, खूब मेहनत करीं, नीमन नींद लीं आ गायीं, बजायीं, उत्सव मनायीं, जन्म के उत्सव, मृत्यु के उत्सव, पेड के उत्सव, नदी के उत्सव यानी जीवन के उत्सव.\n‘उतनी दूर मत व्याहना बाबा’ कविता में एगो आदिवासी कवयित्री निर्मला पुतुल लिखले बाड़ी –\nओइसन हाथ में मत दीहऽ हमार हाथ\nकबो कवनो पेड़ ना लगवले होखे.\nत आईं सभे, तनी आपन-आपन हाथ देखल जाव. हमनी के हाथ साफ बा आ कि आधुनिकीकरण आ विकास के चक्कर में मामला गड़बड़ गइल बा. हम व्यक्तिगत रूप से महसूस कर रहल बानीं कि हमार हाथ बहुत गंदा बा, बुझाला जइसे कि खून से लिथड़ल बा, तबो जादातर लोग के लागेला कि हम विकसित अउर आधुनिक हईं.\nहिन्दी विभाग, गुजरात केन्द्रीय विश्वविद्यालय,\nPrevious Post: वैष्णवी के भिखारी ठाकुर सम्मान दीहल गइल\nNext Post: सात पुहुत के उखड़ गइल खूँटा


गोरिया के गोरे गोरे गाल के प्रोमो रिलीज – Anjoria\nगोरिया के गोरे गोरे गाल के प्रोमो रिलीज\nपिछला दिने मुंबई के अँधेरी स्थित “ब्लू वाटर” में भोजपुरी फिल्म “गोरिया के गोरे गोरे गाल” के प्रोमो रिलीज कइल गइल. साथही साथ लेखक निर्देशक एस एस ललित के जन्मदिनो मनावल गइल. फिल्म के प्रोमो देखला का बाद मेहमान मौका पर आइल फिल्म के नायक उत्तम कुमार के ढेरहन बधाई दिहलन. उत्तम कुमार के ई दुसरका फिल्म ह. फिल्म में उनुका साथे लवी रोहतगी, रवि शंकर तिवारी, रीतू पान्डेय, मोनिका वर्मा, राज मेहता, नीरज, लिलिपुट, रमेश गोयल वगैरह कलाकार बाड़े. आयटम गर्ल सीमा सिंह के बिना त आजु कवनो फिल्मे नइखे बनत, से उहो बाड़ी. मौका पर टीम के उत्साह वर्धन खातिर फिल्म जगत के बहुते गणमान्य लोग मौजूद रहे.


(अतवार, 11 दिसम्बर)\nछत्तीसगढ़ के दूर-दराज इलाकन में सड़क बनावे खातिर राखल 3000 करोड़ रुपिया के इस्तेमाल कई साल से नइखे हो पावत काहे कि विकास आ मानवता विरोधी नक्सलियन के आतंक का चलते कवनो ठेकेदार काम करावे के तइयार नइखे होखत.\nजिंदगी के तरह तरह के रंगन के अपना कैनवास पर जियतार करे वाला चर्चित कार्टूनिस्ट मारियो मिरांडा लमहर बीमारी का बाद गोवा के लौटोलिम में अपना तीन सौ साल पुरान पैतृक घर से अतवार का दिने दुनिया छोड़ दिहलें. उनुकर उमिर पचासी बरीस के रहुवे.\nटीम अन्ना के अनशन का खिलाफ कुछ लोग प्रदर्शन कइल बाकिर ओहलोग के ओहिजा से जबरिया हटा दिहल गइल.\nअन्ना के अनशन पर कांग्रेस कहले बिया कि अन्ना संसद के अपमान करत बाड़न. उनुका संसद के फैसला अगोरल चाहत रहे. अन्ना के अनशन पर आजु करीब करीब समूचा विपक्ष मौजूद रहे आ अधिकतर लोग अन्ना के समर्थन कइलें. हालांकि भाकपा महासचिव ए बी वर्धन कहलें कि आपन बाति शब्दशः मनवावे खातिर अन्ना के जिद्द ना करे के चाहीं.\nराहुल गाँधी के कहना बा कि आवे वाला दिन में भाजपा के सफाया हो जाई काहे कि ई पार्टी विकास ले आवे वाला हर काम के नकारत आइल बिया.\nअन्ना हजारे अतवार का दिन कहलन कि प्रधानमंत्री बने खातिर राहुल के बहुते त्याग करे के पड़ी. प्रधानमंत्री बने के सपना एक दिन झोपड़ी में बइठ लिहला से पूरा नइखे होखे वाला.\nभारतीय परमाणु संयंत्रन में सुरक्षा के नया मानदंड लागू कइल जाई. अइसनका जापान के फुकुशिमा संयंत्र में भइल दुर्घटना का बाद लिहल गइल बा.\nपंजाब में गैरकानूनी तरीका से बनल कॉलोनियन के नियमित कर दिहल जाई. ओहिजा अगिला साल चुनाव होखे वाला बा.\nडरबन में क्योटो प्रोटोकाल के समय में पाँच साल बढ़ावे पर सहमति बन गइल. अमीर देश ई ना चाहत रहलें कि अगिला साल खतम होखे वाला क्योटो प्रोटोकाल के अउरी बढ़ावल जाव.\nपाकिस्तान के विपक्षी नेता नवाज शरीफ वादा कइले बाड़न कि ऊ अगर सरकार में अइलें त प्रधानमंत्री रहल बेनजीर भुट्टो के हत्यारन के सजा दिलवइहें.\nसंयुक्त राष्ट्र महासभा पाकिस्तान के सभका राय से परमाणु विकिरण के प्रभाव से सम्बद्ध अपना समिति के स्थायी सदस्य बना लिहले बिया.\nपाकिस्तान के राष्ट्रपति आसिफ जरदारी के तबियत में सुधार होखे के बात प्रधानमंत्री यूसुफ रजा गिलानी कहले बाड़न.\nअमेरिका के खाली कर दिहला का बाद पाकिस्तान अपना शम्सी हवाई अड्डा के कमान सम्हार लिहलसि.\nईरान के सर्वोच्च नेता अयातुल्ला अली खमेनी के हत्या के एगो साजिश के खुलासा होखे के बाति एगो मीडिया रिपोर्ट में आइल बा.\nदस साल पहिले चीन जापान के एगो बिलाइल जात आइबिस पक्षी के जोड़ा दिहले रहुवे. शनिचर का दिने जापान चीन के आठ गो आइबिस पक्षी दिहलसि.\nविदशी मुद्रा भंडार में पिछला हफ्ता 2.48 अरब डॉलर के बढ़ोतरी भइल.\nकच्चा माल के ऊंच दाम का चलते निर्माण उद्योग प्रभावित भइल बा. कहलसि फिक्की. इहो कहलसि कि आर्डर में कमी आ निर्यात के मंदी से हालात अउरी बिगड़ल बा.\nदेश के सबले बड़का अनाज गोदाम पंजाब में बनावल जाई जवना के क्षमता 42 लाख टन अनाज राखे के होखी.\nदिलीप कुमार के नवासिवाँ जनमदिन पर बॉलीवुड के तमाम हस्ती उनुका के बधाई दिहलसि.\nजावेद अख्तर कलम के जादूगर हउवें त उनुकर बीबी शबाना आजमी समानांतर सिनेमा के जानल-मानल चेहरा. शादी के करीब तीस साल बादो जावेद के कहना बा कि आजुवो अपना ‘परफेक्शनिस्ट’ बीबी के फैसला से ऊ चकित हो जालें. जावेद अपना बीबी शबाना आजमी के प्यार से ‘डॉक्टर नो’ कहेलें.\nअतवार का दिने चेन्नई के एम.ए.चिदम्बरम स्टेडियम में खेलल पाँचवा आ शृंखला के आखिरी एकदिना मैच में भारत वेस्टइंडीज के 34 रन से हरा के शृंखला 4-1 से जीत लिहलसि.\nअतवार का दिने दिल्ली में खेलल फाइनल मुकाबला में अफगानिस्तान के हरा के भारत सैफ फुटबाल कप छठवाँ हाली जीत लिहलसि.\nचटगांव टेस्ट में तिसरका दिने यूनिस खान के दोहरा शतक आ असद शफीक के शतका का बादो पाकिस्तान अपना सधल गेंदबाजी से आपन स्थिति मजबूत बना लिहलसि.\nचैम्पियंस ट्रॉफी हॉकी में स्पेन के हराके आस्ट्रेलिया चैम्पियन बन गइल. आस्ट्रेलिया दुनिया के पहिलका टीम बिया जवन ई ट्राफी चार बेर जीतले होखे.


टटका खबर, 30 सितम्बर 2017, शनिचर – टटका खबर\nSep 30, 2017 नरेन्द्र मोदी, बिहार, राज्यपाल, रामलीला, राष्‍ट्रपति रामनाथ कोविंद\nआजु नई दिल्‍ली में ऐतिहासिक लालकिला का नियरा होखे वाला दशहरा समारोह के संबोधित करत राष्‍ट्रपति रामनाथ कोविंद जी कहनी कि देश से आतंकवाद आ भठियरपन न के खतम करे ला हमनी सभ के मिल जुल के काम करे के चाहीं. एही मौका प प्रधानमंत्री नरेन्‍द्र मोदी जी कहनी कि हमनी सभलोग राष्‍ट्र निर्माण प्रक्रिया में आपन योगदान देबे के संकल्‍प लीं. कहनी कि हमनी के पर्व त्‍यौहार समाज के शिक्षित करे के एगो जरियो ह. एह समारोह में उपराष्‍ट्रपति एम वैंकैया नायडू, प्रधानमंत्री रहल डॉक्‍टर मनमोहन सिंह, केंद्रीय मंत्री डॉक्‍टर हर्षवर्द्धन आ विजय गोयलो मौजूद रहे लोग.\nआजु बिहार समेत पाँच गो राज्यन के राज्यपालन के नियुक्ति राष्ट्रपति का आदेश से कइल गइल. एह लोग के कार्यकाल किरिया गीहला का दिन से गिनल जाई. श्री सत्‍यपाल मलिक के बिहार के, श्री बनवारी लाल पुरोहित के तमिलनाडु के, श्री गंगा प्रसाद के मेघालय के, आ ब्रिगेडियर बी डी मिश्र के अरुणाचल प्रदेश के राज्‍यपाल बनावल गइल बा. साय़ही एडमिरल देवेन्‍द्र कुमार जोशी के अंडमान निकोबार के उप-राज्‍यपाल बनावल गइल बा. एहिजा उप-ताज्यपाल रहल प्रोफेसर जगदीश मुखी असम के राज्‍यपाल हो जइहें.\nएलफिनस्‍टन रोड टीसन के पुल प भइल भगदड़ का बाद आजु भइल रेलवे बोर्ड के बइठक का बाद जारी प्रैस विज्ञप्ति में कहन गइल बा कि फुट ओवर ब्रिज, प्‍लेटफार्म अउर पैदल चले वालन ला बनल रास्तन प सुरक्षा का नजरिया से पूरा धेयान दीहल जाई आ एकरा ला बजट के कवनो सीमा ना रही. अधिका भीड़ वाला टीसनन प एस्‍केलेटर लगावल जाऊ. इहो कहल गइल कि देश के 75 गो टीसनन प तेज तर्रार अउर उत्‍साही स्‍टेशन निदेशकन के बहाल कइल जाई.\nभारत सरकार का निहोरा प कुवैत के शासक अमीर 15 गो भारतीय नागरिकन के मिलल मौत के सजा उमिर कैद में बदल दिहले बाड़न. साथही 119 गो भारतीय नागरिकन के मिलल सजा के अवधिओ कम क दिहले बाड़न. एह बात ला विदेश मंत्री सुषमा स्वराज कुवैत के अमीर के धन्‍यवाद दिहले बाड़ी.\nश्रीलंका के राष्‍ट्रपति मैत्रीपाला सिरीसेमा आजु एह बात प जोर दिहलन कि श्रीलंका के अखंडता आ संविधान में बौद्ध धर्म के मिलल शिखर स्थान प असर डाले वाला कवनो बदलाव ना कइल जाई. एहिजा के अल्‍पसंख्‍यक समूह चाहल बाड़ें कि श्रीलंका मैं धर्मनिरपेक्ष व्यवस्था बनावल जाय.\nलखनऊ में राज्‍यपाल रामनाईक ऐश बाग मैदान में दशहरा उत्‍सव में शामिल भइऩी जबकि मुख्‍यमंत्री योगी आदित्‍यनाथ गोरखपुर में एगो शोभायात्रा के अगुअई कइनी.\nभारत आ ऑस्‍ट्रेलिया के बीच पंचवां अउर आखिरी एकदिना मैच काल्हु नागपुर में खेलल जाई. एह सीरीज मे भारत पहिलहीं से तीन-एक के बढ़त ले चुकल बा.\nभारत के दीपिका पल्लीकल आजु सेन फ्रांसिस्‍को ओपन स्‍क्‍वॉश टूर्नामेंट सेमीफाइनल में आठ बेर विश्‍व चैम्पियन रहल मलेशिया के निकोल डेविड से हार गइली.


होली से पहिले उबटन लगवावल ना भूलासु मनोज तिवारी – Anjoria\nसिनेमा भोजपुरी के मेगा स्टार आ लोकप्रिय गायक मनोज तिवारी ‘मृदुल’ के आजुवो होली से एक दिन पहिले उबटन लगवावल नीमन लागेला. कहेलन कि उनुका इयाद बा कि माई हमनी सगरी भाई बहिन के पिसल सरसो के उबटन लगावत रहुव. पहिले त हमनी का उबटन का नामे से भाग पराईं सँ काहे कि ऊ ठण्डा लागत रहे. बाकिर बाद में जब पकड़ बईठा के जबरिया लगा दिहल जाव त फेर मजा आवत रहे.\nहोली का मौका पर मनोज तिवारी अपील कइले बाड़न कि होली रंग के त्योहार ह, एकरा के शालीनता से मनावे के चाहीं.\nएह साल होली का मौका पर मनोज तिवारी के नया अलबम आइल बा ‘रंग ले के दौड़े हनुमान जी’ आ लोग एकरा के खुब पसन्द करत बा.\nएह साल मनोज तिवारी अपना गाँवे होली मनइहें जवना से ओह लोग के मायूसी होखी जे मुंबई में मनोज तिवारी के अँधेरी बंगला के होली के मजा लूटत रहे. ओहिजा गुझिया खाये के मिलत रहे आ ढोल मजीरा का साथ फगुआ मनावल जात रहे.


कोरोना के तिसरका लहर आवे से रोकल ना जा पाई – टटका खबर\nJul 14, 2021 कोरोना के तिसरका लहर, चिराग पासवान, नरेन्द्र मोदी, नीतीश कुमार, प्रशांत किशोर, राहुल गाँधी, लोकल ट्रेन\n(टटका खबर, बुध, आषाढ़ अँजोरिया चतुर्थी, 2078 विक्रमी)\nदेश भर के लोगन के चेतावत प्रधानमंत्री नरेन्द्र मोदी काल्हु कहलन कि अगर सावधानी ना बरतल गइल त कोरोना महामारी के तिसरका लहर आवे से रोकल ना जा पाई. कहलन कि पर्यटन उद्योग ला त ठीक बा कि लोग हिल स्टेशनन पर उमड़ल बा बाकिर बिना मास्क लगवले आ भीड़-भाड़ में शामिल होखत लोगन के देखि के चिन्ता होखत बा. ई सभकर जिम्मेदारी होखे के चाहीं कि कोरोना के तिसरका लहर रोके में आपन सावधानी बरते.\nकोराना महामारी का दौरान गरीबन के मुफ्त राशन देबे वाली प्रधानमंत्री गरीब कल्याण अन्न योजना के अब नवंबर लो बढ़ा दीहल गइल बा. एह योजना में देश के 31 गो राज्यन आ केन्द्र शासित प्रदेशन के गरीब लोग ला 198.79 लाख टन खाद्यान्न के अतिरिक्त आवंटन क दीहल गइल बा. राज्य एह आंवटन के उठावल शुरु कर दिहले बाड़े.\nकाल्हु एगो लमहर अरसा बाद चुनावी रणनीतिकार प्रशांत किशोर राहुल गांधी से उनुका डेरा पर भेंट करे चहुँपलन. जान जाईं कि ऊ पंजाब के मुख्यमंत्री कैप्टन अमरिंदर सिंह के चुनावी सलाहकारो हउवें एहसे अंदाजा लगावल जात बा कि पंजाब में चलत राजनीतिक लफड़ा पर चरचा कइले होखी लोग. पिछला यूपी चुनाव में कांग्रेस खातिर बनावल-चलावल गइल रणनिति कवने कामे ना आइल रहुवे जवना का बाद ऊ कहले रहलें कि अब फेरु कांग्रेस के काम ना करीहें. बाकिर कैप्टन अमरिंदर सिंह के सलाहकरा होखला का नाते उनुका ला काम कइल मजबूरी बा. कहले गइल बा कि चोर चोरी से जाई बाकिर तुम्बाफेरी ना छोड़ पाई.\nजइसन कि उमीद रहुवे वइसने देश के शेयर बाजार में देखे के मिलल. ऊँचाई छुअलसि त जरुर बाकिर हरकल निवेशकन का चलते बाजार नया चाल चलत ना लउकल. आजु विदेशी बाजार से मिलल जुलल संकेत आवत बा. बाकिर रुख गिरावट जइसन लागत बा. काल्हु सेंसेक्स 52770 पर आ निफ्टी 15812 पर बंद भइल रहुवे.\nनीतीश कुमार से रार ठानल लोजपा अध्यक्ष चिराग पासवान खातिर बहुते मंहग पड़ल लउकत बा. पहिले त उनुकर लोजपा एक तरह से चाचा का हाथे लाग गइल बा. जबले गोल बचावे के मुहिम जोड़ पकड़े तबले नता आफत आ गइल बा 12 जनपथ वाला बंगला के बचावल. सुने में आ रहल बा कि पिछला 30 बरीस से रामविलास पासवान के बंगला रहल ई डेरा चिराग के खाली करे के पड़ी. मंत्रियन खातिर निर्धारित एह आवास के आंवटन सांसद चिराग पासवान का नामे ना हो पाई. चाचा पशुपति नइखन चाहत कि ऊ एह बंगला में जासु. से हो सकेला कि नीतीश के जदयू अध्यक्ष आ अब मंत्री बन गइल रामचन्द्र प्रसाद सिंह का नामे एकर आंवटन हो जाव.\nपूर्व मध्‍य रेलवे बिहार में 20 जोड़ी लोकल पैसेंजर ट्रेनन के फेरु से चलावल शुरु करे जा रहल बा. तीन जोड़ी ट्रेन त आजुवे से शुरु हो रहल बाड़ी स.


पाकिस्तान पर हमला कइल जरूरी नइखे – Anjoria\nJan 16, 2013 पाकिस्तान\nएने कई महीना से कवनो मसला के सरकारदल का खिलाफ गढ़ देबे में विपक्षी गोलन के महारत हासिल हो गइल लउकत बा. हर मामिला के देश आ समाज से जोड़ के अइसन माहौल बना दिहल जात बा लोग का सोझा कि खून लागऽता खऊले. अपना शगूफन से विपक्ष देश में देशभक्ति के अइसन जज्बा पसार देत बाड़े कि लागऽता कि तुरते पाकिस्तान पर हमला कर दिहल जाव. अगर अइसन नइखे होखत त सरकार दोषी बिया. ओकरा बेंवत नइखे, नपुंसक बन गइल बिया सरकार. चारो ओर हल्ला मचल बा कि पाकिस्तान पर हमला कइल जाव जबकि मोटो दिमाग के आदमी अतना जानेला कि हमला अइसे ना होखल करे.\nराजनीतिक गोलन के त रोटीए लफ्फाजी से चलेले. हमनी के कथित तेज तर्रार पत्रकार आ रक्षा विशेषज्ञो ई नइखन पूछ पावत कि जब हमनी का ठीक दू दिन पहिले अइसने कार्रवाई ओह सेक्टर में पाकिस्तानियन क खिलाफ कइले रहीं त ओकर पलटवार ला हमनी का तइयार काहे ना रहीं? दोसरे का एह घटना में कवनो गोली चलल? चलल त दुश्मनन के कवनो सैनिक घवाहिल भा मराइल काहे ना? हमनी के सेना के पीछे के सपोर्ट तंत्र काहे ना रहल? अरबों रुपिया खरच कर के लगावल हमनी के निगरानी उपकरण कहां गइल रहल? अइसनो त कहल जा सकेला कि ओह उपकरणन के खरीद में भइल गोलमाल एह शहादतन के जिम्मेदार बा?\nपाकिस्तान में आज पहिला बेर कवनो चुनल लोकतांत्रिक सरकार आपन कार्यकाल पूरा कइले बिया आ अब ओहिजा निष्पक्ष चुनाव आयोग आ आम सहमति से बनल केयर टेकर सरकार क देख रेख में अगिला चुनाव होखे वाला बा. पहिला बेर ओहिजा के सुप्रीम कोर्ट मे अइसन जज बाड़ें जे सेना के घोटाला आ ओकर गैरसंवैधानिक गतिविधियन पर कड़ेर फैसले देत बाड़ें. ओहिजा के मीडिया भारत के खतरा देखा के चौसठ साल ऐश करत रहल सेना के तमाम दावा के पोलपट्टी खोलत बिया. सेना आ आतंकवादियन के गठजोड़ क नीति का चलते आज पाकिस्तान खुद आत्मघाती हमलावरन आ बम धमाकन से दहल चुकल बा. राजनैतिक तंत्र, सिविल सोसाइटी, व्यापारियन, आ न्यायपालिका के चौतरफा दबाव में ओहिजा के सेना आपन भारत विरोधी नीति तज के भारत से खुला व्यापार, सेना मुक्त वीजा नीति आ अमन के आशा सकारेला ला मजबूर हो गइल बिया. आतंकवाद के नीति से किनारा कइला क चलते ओकरे जनमावल जिहादी अपना बंदूकन के मुँह पाकिस्ताने क सेना का ओर मोड़ दिहले बाड़े. अमरीको ओकरा से किनारा कर लिहले बा आ पाकिस्तान के दिहल जाए वाला सैनिक आ आर्थिक मदद में बड़हन कटौती कर दिहले बा. से एह चउतरफा दबाव से बहरी निकले क ओकरा सोझा एके रास्ता बाचल बा कि ऊ कवनो अइसन खुराफ़ात करे जवना से भारत पाकिस्तान क बीच चलत अमन के आशा खतम हो जाव. भारत के सीधा हित एह भारत विरोधी इस्लामिक कट्टरपंथी बेलगाम सेना पर लोकतांत्रिक शासन के नकेल कसववला से जुड़ल बा.\n(16 जनवरी 2013)


टटका खबर : 28 सितंबर 2014, अतवार – टटका खबर\nSep 29, 2014 Breaking News in Bhojpuri, आरा, कैमूर, खबर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, भोजपुरिया इलाका के, भोजपुरी में, मऊ, मोतिहारी, रोहतास, वाराणसी, सिवान\nबलिया के रसडा में शनिचर के रात एगो पेट्रोल टैंकर पलटला का बाद ओहमें आग लाग गइल आ ओहसे झँउस के छह लोग के जान चल गइल आ बीसन लोग घवाहिल हो गइल बा.\nसारण जिला के मुख्य न्यायिक दंडाधिकारी का अदालत परिसर में पिछला हप्ता भइल बमबाजी का मामिला में आजु अतवार का दिने पुलिस तीन जने के गिरफतार क लिहलसि.\nभाजपा विधायक सोमार का दिने उत्तर प्रदेश विधान भवन का सोझा धरना दीहें.\nगोंडा जिला के कर्नलगंज इलाका के उदियापुर गांव का लगे बगल के नाला से निकल के एगो मगरमच्छ गाँव में घुस आइल जवना के पकड़ के वन विभाग के लोग फेरू नदी में छोड़ दिहलसि.\nजौनपुर जिला के सदर तहसील के नहोरा-गडहर घाट पर सई नदी पर तेरह करोड लगा के पुल बनावे के मंजूरी दिहलसि यूपी सरकार.\nभगवान बुद्ध के ज्ञानस्थली रहल बिहार के बोधगया में चलत दिन के अंतरराष्ट्रीय बौद्ध समागम आजु पूरा हो गइल.\nसिवान के गुठनी का पछिम टोला में काल्हु देर रात एगो बच्ची से कुकर्म होखे का दौरान ओकर मौत हो गइल. खिसिियाइल लोग थाना में तोड़फोड़ कइल आ सड़क जाम क के आवाजाही रोक दिहले बा.\nआजमगढ के दीदारगंज इलाका में भइल एगो सड़क हादसा में एगो लेखपाल के मौत हो गइल.\nबिना बतवले गैरहाजिर रहला का चलते भोजपुर जिला के बड़हरा प्रखंड के शिक्षा प्रसार पदाधिकारी, कृषि पदाधिकारी आ चकबंदी पदाधिकारी के कारण बताओ नोटिस दिहले बाड़न विकास पदाधिकारी.\nआरा शहर के शाहपुर में एगो ड्रग एजेंसी पर छापा मार के सघन जाँच कइल गइल. एह दौरान दुकानदार भाग निकलल.\nपीरो के अंबेदकर मुहल्ला में शनिचर रात एगो नवहिन से जबरिया कुकर्म आ मारपीट कइला का आरोप में दू जने का खिलाफ नामजद प्राथमिकी लिखावल गइल बा.\nएगो बरीसन पुरान गोलीबारी के मुख्य आरोपी करनौल-चांदी गांव के भुटेली राम के पुलिस शनिचर का दिने गिरफ्तार क लिहलसि.\nरोहतास जिला के शिवसागर इलाका के कुम्हऊ के एगो किसान केस लिखववले बाड़न कि उनुका 14 बीघा खेत में लागल धान के फसल पर जहरीला दवाई छीट के सूखा दिहल गइल बा.\nसासाराम के रौजा रोड में एगो नर्सिंग होम में आपरेशन का दौरान एगो प्रसूता औरत के मौत हो गइल. पति के कहना बा कि डाक्टर का लापरवाही का चलते मौत हो गइल.\nसंझौली के सिअरूआ गांव में शनिचर का रात एगो ट्रैक्टर वाला के हाथ गोड़ बान्ह के ट्रैक्टर छीन लिहल गइल बाकिर पता ना काहे ऊ थाना में केस नइखन लिखववले.\nकुदरा पुलिस ने शनिचर का रात पुसौली के एगो आटा चक्की आ तेल मिल से 14 गैलन अवैध स्प्रिट बरामद कइलसि. ओहिजे खड़ा एगो मारुति जेन कारो से गैलन में राखल स्प्रिट मिलल बा. एह बीच मिल मालिक भाग निकलल.\nसारण पुलिस के विशेष टीम पिछला दिने एगो हत्याकांड के गवाह के बम हमला क के मार देबे का आरोप में तीन गो बदमाशन के ध लिहलसि. तीनो आपन अपराध सकार लेले बाड़े सँ.\nमशरक पुलिस शराब के तीन गो धंधेबाजन के अतवार का दिने गिरफ्तार क के छपरा जेल भेज दिहलसि.\nदाउदपुर टीसन पर आपन रेलगाड़ी रोके से खिसियाइल यात्री बवाल मचवले आ ट्रेन पर पथराव कइले. ओह लोग के शिकायत रहल कि फिरोजपुर कटिहार साप्ताहिक डाउन ट्रेन के घंटन खड़ा राखल गइल आ एह बीच वैशाली आ प्रीमियम एक्सप्रेस ट्रेन के पास करा दिहल गइल.\nबिहार में संविदा पर बहाल आयुष चिकित्सक आधुनिक चिकित्सा विज्ञान के डाक्टरन का बराबर तनखाह माँगत आन्दोलन करे जात बाड़े.\nभोरे के विधायक रहल अलगू राम के शनिचर देर रात नब्बे साल का उमिर में बघेजी गांव में उनुकर देखभाल करे वाली बहिन का घर पर हो गइल. अलगू राम रसौती के रहलन.\nपिछला 24 सितंबर के भोजपुरवा गाँव के नन्हकी सिंह के हत्या का आरोप में मांझा पुलिस एगो अपराधी के गिरफ्तार कर लिहलसि. बतावल जात बा कि धराइल आरोपी के बाप के बीस साल पहिले हत्या क दिहल गइल रहे जवना में नन्हकी सिंह के एगो साथी पर आरोप लागल रहुवे.\nमोतिहारी में खास अभियान चला के जिला भर से पाँच दर्जन अपराधियन के गिरफ्तार कर लिहलसि पुलिस.\nबेतिया के सिकटा इलाका के रामपुरवा गांव में चलते जीप से उतरे का फेर में गिरल एगो बूढ़ के मौत इलाज का दौरान हो गइल.\nइलाहाबाद में चलत सीआरपीएफ भर्ती मेला में जाए वाला नवही शनिचर का रात सुरेमनपुर से बलिया का बीच बार बार चेन खींचत गइले आ पवन एक्सप्रेस से जब बलिया अइले त टीसनो पर बवाल कइले.\nमऊ के भदेसरा गांव में शनिचर साँझ एगो नौ साल का लड़िकी से गाँवे के एगो चालीस साल के आदमी कुकर्म कइलसि. लड़िकी के घर वाले ओह आदमी का खिलाफ केस लिखववले बाड़े.\nगोरखपुर के शाहपुर में धर्मपुर तिराहा पर अतवार का साँझ एगो फल बेचेवाला से झगड़ा का दौरान एगो अभियंता के लाइसेंसी रिवाल्वर से चलल गोली उनके मेहरारू लके लाग गइल आ उनकर मौत हो गइल. अपना मरद के रिवाल्वर निकालत देख ऊ बेचारी रोके के कोशिश करत रहुवे जब गोली चल गइल. पुलिस दुनू के गिरफ्तार क लिहले बिया.\nगोरखपुर बरगदवा के एगो प्लाइवुड दुकान के मुनीम के चिलुआताल में चिउटहा पुल पर अतवार का दिने तमंचा लगाके बदमाश 2.55 लाख रुपिया लूट लिहले. मुनीम तगादा से वसूली क के लवटत रहुवे.\nवाराणसी के बसनी रामपुर में शनिचर साँझ एगो सराफा कारोबारी के घाहिल क के उनुका लगे से गहना भरल बैग छीन लिहल गइल. बैग में चार किलो चाँदी समेत तीन लाख के गहना रहुवे.\nजौनपुर के गौरा बादशाहपुर इलाका के नयनसंड गांव का लगे शनिचर रात एगो मोटरसाइकिल सवार गड़हा में गिर गइल आ ओकर मौत हो गइल आ पीछे बइठल साथी घवाहिल हो गइल.\nजौनपुर के शाहपुर गांव के साठ साल के एगो तिवारी जी गया से अपना पुरखन के पिंडदान कर के लवटत में राहे में मर गइलन. अतवार का दिेने उनकर लाश गाँवे चहुँपल.


अबही नींदे भर टूटल बा, जागल बाकी बा – Anjoria\nअबही नींदे भर टूटल बा, जागल बाकी बा\nआजु पूरा देश में चारों तरफ बस अन्ने अन्ना छवले बाड़े. जेकरे देखऽ उहे अन्ना हजारे अउर उनुका जनसरोकारन के लेके कइल आंदोलन पर ना खाली चरचा करत बा, बलुक आपना समुझ का मुताबिक रायो जाहिर करत बा. एकर कारण बा. कारण ई बा कि करोड़ों लोग एह आंदोलन से कवनो ना कवनो रूप में जुड़ल रहले. केहू आपन काम-काज छोड़के दिल्ली के रामलीला मैदान पहुंचल रहे, त केहू अपना गलिए में सिरिफ कैंडल जलाके रह गइल. कुछ लोग फैशन में अन्ना से जुड़ले, त केहू साचहू चाहत रहे कि अन्ना हजारे सफल होखसु आ देश से भ्रष्टाचार के खात्मा होखे. एह जन जुड़ाव के चलते अन्ना हजारे पिछला दिने जनांदोलन के एगो प्रतीक बन के उभरले. ई जन जुड़ावे रहल कि सरकार के मजबूर होके छूट्टी का दिने संसद आहूत करके ध्वनिमत से तीनों प्रस्तावन के पारित करे पड़ल. लोकतंत्र में ‘लोक’ के शक्ति के एहसास पहिला बेर महसूस भइल. एकरा पहिले त पूरा ‘इंडिया’ अधनीना हालत में रहल. अन्ना हजारे के आंदोलन हमनी के ठीक ओही तरे झकझोर के आंख खोले पर मजबूर कर दिहलसि, जइसे कवनो शरारती बच्चा कवनो बाति पर नाराज होके शतरंज के बिछल बिसात झकझोर के राखि देव आ शतरंज खेले वाला लोग अकबका के रहि जाव. अन्ना के आंदोलन से पहिले हमनी के समाज के मानसिकता ‘मूंदहु आंख कतहु कुछ नाहीं’ वाली रहल. हमनी सभका आँतर में एगो बात घर कर गइल रहल कि हमनी का लाख कोशिश कर लीं, भ्रष्टाचार, बेरोजगारी, महंगाई जइसन अउरी समस्यन के दूर कर पावल हमनी का वश में नइखे. एकरा खातिर हमनी का अपना के दोषी मनला का बजाय सगरी जिम्मेदारी केंद्र भा राज्य सरकारन, उनुकर प्रशासनिक अमलन पर थोपके अपना कर्तव्य के इतिश्री मान लेत रहीं. हमनी के ई मान बइउल रहीं जा कि समाज के स्वस्थ अउर सुरक्षित राखल सिरिफ सरकार अउर सरकारी नुमाइंदन के काम ह, लेकिन अन्ना हजारे के आंदोलन एह मिथक के तूड़ दिहलसि. कहे के मतलब ई बा कि एह आंदोलन से समाज की नींद जरूर टूटल बा, लेकिन अबहियो ठीक से जागल बाकी बा.\nअन्ना जेपी के बादके सबले बड़ आंदोलन खड़ा करिके ई समुझवलन कि यदि साध्य अउर साधन जनसरोकारन से जुड़ल होखें, त सरकार के निहुरे खातिर मजबूर कइल जा सकेला. जरूरत त ओह जड़ता के तूड़े के बा, जे सांप बनके हमनी का मन अउर समाज में कुंडली मारके बइठल बा. आ अन्ना हजारे इहे कइलन. इहे उनुकर सबले बड़ हासिल बा.\nसंसद में उनुकर तीनों माँग, नागरिक संहिता, केंद्रीय अउर राज्य कर्मचारियन के लोकपाल का दायरे में लावे अउर सगरी राज्यन में लोकायुक्त के स्थापना पर प्रस्ताव पारित हो चुकल बा. अब ओह पर स्थायी समिति विचार करी. एकरा बादे ई कानून बनि के भ्रष्टाचार का खिलाफ एगो मजगर हथियार बन पाई. दरअसल, खास ई नइखे कि संसद में कवन बिल पेश कइल गइल, भ्रष्टाचार के खिलाफ संसद में कवन कानून पारित भइल. सबले खास ऊ व्यवस्था बिया, जे भ्रष्टाचार के जनम देले. भ्रष्टाचार के जने वाली व्यवस्था के विनाश आ हटाव के बाति होखे के चाहीं. जबले हमनी का अइसन सामाजिक व्यवस्था नइखीं गढ़ लेत, जे भ्रष्टाचार के प्रश्रय ना देव, तबले अन्ना हजारे जइसन लोग सिरिफ आंदोलन करत रही, गरीबी, बेकारी, महंगाई अउर भ्रष्टाचार रोके का कवायद का नाम पर कुछ तमाशा होत रही आ देश के मुट्ठी भर लोग करोड़ों जनता के मेहनत से उपजावल अतिरिक्त पूंजी (मुनाफा) के उपभोग करत रहीहें, शोषण अउर दोहन का साथे-साथ भ्रष्टाचारो के तांडव चलत रही. लेकिन एकर मतलब ई कतई नइखे कि अन्ना के लड़ाई बेकार गइल. अन्ना के माध्यम से छेड़ल एह जनांदोलन के सबले सार्थक पहलू ई बा कि अब हमनी का लड़ल सीखे लगनी. बस जरूरत एह बाति के बा कि लड़े के एह कला के उपयोग ओह व्यवस्था का खिलाफ करे के बा, जे भ्रष्टाचार के गंगोत्री हियऽ. भ्रष्टाचार के गंगोत्री के उद्गम कहवाँ बा, एकर तलाश अबही बाकी बावे. वइसहू अन्ना हजारे के अनशन तूड़ला आ संसद में तीनों प्रस्ताव पारित होखला का बादो कुछ सवाल बाड़ी सँ जवना के जबाब मिलल अबही बाकी बा. सबले पहिले त ई तय होखल बाकी बा कि जब लोकपाल विधेयक कानून बन जाई, त ओकर स्वरूप का होई ? लोकपाल नामक संस्था ककरा प्रति जवाबदेह होई ? ओकरा के चलावे खातिर धन कहवाँ से आई ? लोकपाल, संसद अउर न्यायपालिका का बीच तालमेल कइसे बइठावल जाई ? थोड़ देर ला यदि मान लिहल जाव कि लोकपाल संस्थे के कवनो अधिकारी भ्रष्टाचार में लपटाइल मिले त ओकरा खिलाफ कइसन आ कवना हद ले कार्रवाई होखी ? एह जइसन कुछ अउरियो सवाल बाड़ी सँ जवना के जबाब मिले में समय लागी.\nलेखक अपना बारे में जवन बतावत बाड़े :\nजब साहित्य समुझे लायक भइनी त व्यंग्य पढल नीमन लागे लागल. व्यंग्य पढ़त-पढ़त कब हमहू लिखे लगनी पते ना चलल. पिछला 21-22 बरीस से व्यंग्य लिख रहल बानी. कई गो छोट-बड़ पत्र-पत्रिकन में खूबे लिखनी. दैनिक स्वतंत्र भारत, दैनिक जागरण आ अमर उजाला जइसन प्रतिष्ठित अखबारनो में खूब लिखनी. कई गो पत्र-पत्रिकन में नौकरी कइला का बाद आठ साल दैनिक अमर उजाला के जालंधर संस्करण में काम कइनी आ लगभग चार महीना रांची में रहनी. लगभग एक साल दैनिक जागरण में काम कइला का बाद अब दैनिक कल्पतरु एक्सप्रेस (आगरा) में बानी. हमार एगो व्यंग्य संग्रह ‘हाय राम!…लोकतंत्र मर गया’ दिल्ली के भावना प्रकाशन से फरवरी 2009 में प्रकाशित भइल बा. आगरा में उम्मीदन के नया सूरज उगी एही उमेद का साथे संघर्ष में लागल बानी.\nPrevious Post: Pawan Singh and Krisha make dhamal in Insaaf\nNext Post: दू गो गजल


उहे भइल जवन साईं बाबा टेलीफिल्म चहलें – Anjoria\nदिसम्बर 6, 2010 बिग बॉस, मनोज तिवारी, महुआ टीवी, सलमान खान, सुर संग्राम\nपिछला शनिचर का दिने जब महुआ टीवी के रियलिटी शो “सुर संग्राम” के दूसरका सीजन से यूपी के प्रतिभागी मनोहर के बिदाई भइल त पता ना स्क्रिप्ट का मुताबिक आ कि अनायासे कल्पना के मुँह से निकल गइल कि उहे भइल जवन साईं बाबा टेलीफिल्म चहलें. “सुर संग्राम सीजन टू” में अब बिहार के ममता राउत के यूपी के रघुबीर से टक्कर होखी आ एह टक्कर में मैसेजे पर सब कुछ बा. मैसेज केकरा खातिर कतना आई एही पर निर्भर करी कि केकरा के ताज मिलत बा आ केकरा के संतोष.\nई बात के संदर्भ बिग बॉसो से जुड़ल बा जहाँ से पिछला हफ्ता भोजपुरी सिनेमा के मेगास्टार मनोज तिवारी आ बालीवुड के एगो साधारण कलाकार अस्मित पटेल के मुकाबिला भइल आ मनोज तिवारी के बाहर के राह देखा दिहल गइल. अन्तर अतने भइल कि ओहिजा केहू ई कहे वाला ना रहल कि उहे भइल जवन सलमान खान चहलें भा जवन बिग बॉस के प्रस्तोता चहलें. हालाँकि पता ना काहे लोग के भ्रम हो जाला कि रियलिटी शो में सबकुछ रियले रहेला !\nकहल जा रहल बा कि मनोज तिवारी से कुछ लोग पहिले से खार खइले रहे जवना चलते उनका के बहरिया दिहल गइल. संदर्भ “मुन्नी बदनाम हुई” से जोड़ल जा रहल बा जवना के जानकार “लौण्डा बदनाम हुआ नसीमन तेरे खातिर” के नकल बतावत बाड़ें. “लौंडा बदनाम हुआ” गाये वाली सायराबानो फैजाबादी आजु मुफलिसी के जिनिगी जी रहल बाड़ी आ मनोज के “गलती” रहे कि ऊ “दबंग” फिल्म के निर्देशक अरबाज खान से सायराबानो फैजाबादी के कुछ मुआविजा देबे के बाति कह दिहलें. आ ओकरे बदला बिग बॉस से मनोज तिवारी के बाहर कर के लिहल गइल बा.\nबिग बॉस से निकलत घरी सलमान खान कहलें कि, “अब ये देखिये मनोज तिवारी के चेहरे से उतर रहा है नकाब.” मनोज तिवारी के ई बाति तीर लेखा छाति में धँस गइल बा. कहतारें कि पता ना कवना गुनाह के नकाब उतारल गइल. सबसे खराब ई लागत बा कि अस्मित पटेल जइसन आदमी का मुकाबिले मनोज तिवारी के हारे के पड़ल. मनोज तिवारी के प्रशंसको एह बाति के पचा नइखन पावत आ कुछ लोग बिग बास के पुतलो जरावत बा.\nई बाति हम एक बेर पहिलहू कह चुकल बानी कि होइहें वही जो निर्माता निर्देशक रचि राखा.बाकि सब लोग त कठपुतली हऽ. एहमें सही गलत खोजले बेकार बा.\nOne thought on “उहे भइल जवन साईं बाबा टेलीफिल्म चहलें”\nदिसम्बर 8, 2010 को 12:10 अपराह्न पर\nसुर-संग्राम संबंधी अपने के विचार से हम सहमत बानीं, लेकिन बिग-बॉस के बारे में कुछ भी कहल गंदगी में ढेला फेंकला जईसन बा.


मशहूर हिन्दी साहित्यकार प्रो0 दूधनाथ सिंह के निधन 82 बरीस का उमिर में बियफे का देर रात इलाहाबाद के एगो अस्पताल में हो गइल. प्रो0 दूधनाथ सिंह पिछला दू बरीस से प्रोस्टेट कैंसर से पीड़ित रहलीं. बलिया के सोबंथा गांव में 17 अक्टूबर 1936 के जनमल प्रो0 दूधनाथ पिंह के बलिया के पढ़ाई का बाद इलाहाबाद से हिन्दी में एम ए कइनी आ ओकरा बाद कुछ दिन कोलकाता में नौकरी कइला का् बाद इलाहाबाद विश्वविद्यालय में पढ़ावे लगनी आ एहिजे से प्रोफेसर पद से रिटायरो भइनी. इहाँ के अंतिम संस्कार शुक का दिने इलाहाबाद में गंगातट प भइल. प्रो0 दूधनाथ सिंह अनेके किताब लिखले रहनी आ अनेके पुरस्कार से सम्मानितो भइल रहनी.\nसुप्रीम कोर्ट के चार गो जज शुक का दिने मीडिया के बोला के आपन रोना रोवलें कि कोर्ट में मुकदमन के बँटवारा सही से नइखे होखत आ मुख्य न्यायाधीश जेकरे के चाहत बाड़न ओकरे के केस थमा देत बाड़न. ओह लोग का लगे बड़का मामिला नइखे भेजल जात. एह प्रेसर का बाज नेता आ वकील लोग आपन आपन राग अलापल शुरु क दीहल. सुप्रीम कोर्ट में कुल 25 गो जज बाड़ें आ ई मुख्य न्यायाधीश के अधिकार में होला कि कवन केस कवना बेंच का सोझा भेजसु. अपना एह हरकत से ई लोग अदालत के नाम हँसा दीहल. बाकी बीसो जज एह बाति प चिन्ता करत बाड़ें.\nराष्‍ट्रीय युवा उत्‍सव – 2018 के वीडियो कांफ्रेंसिंग से संबोधित करत पीएम मोदी कहनी कि सरकार नवहियन के नौकरी खोजे वाला बनावे का बदले नौकरी बाँटे वाला बनावत बिया. वनहियन के आपन रोजगार शुरु करे ला अबले बिना कवनो गारंटी के चार लाख करोड़ रुपिया के कर्ज दे चुकल बिया आ एह धंधन से करोड़ों लोग के रोजगार मिले के राह साफ हो गइल बा.\nभारत शुक का दिने मौसम के जानकारी बटोरे वाला कार्टोसैट-टू श्रेणी के उपग्रह समेत 31 गो उपग्रहन के शुक का दिने सफल प्रक्षेपण कइलसि. एह सफलता के पूरा दुनिया दाँत तर अंगूरी दबा के देखल.\nबंबई शेयर बाजार के सेंसेक्‍स आ निफ्टी में शुको का दिने तेजी दर्ज भइल. सेंसेक्स 89 अंक के बढ़त लिहलसि त निफ्टी 30 अंक के.\nशुक का दिने राष्ट्रीय महिला मुक्केबाजी चैम्पियनशिप में मणिपुर के सरजूबाला देवी फ्लाइटवेट श्रेणी में हरियाण के रितु के 3-2 से हराके स्‍वर्ण पदक जीत लिहली, विश्व चैंपियन रहल एल सरिता देवी 60 किलोग्राम भार वर्ग का फाइनल में रेलवे के पवित्रा के हरावत स्‍वर्ण पदक हासिल क लिहली.\nराजपूतन के नाराजगी झेलत संजय लीला भंसाली के फिलिम पद्मावत से मुसीबत अबहीं छँटल नइखे. देश के कईएक राज्य सरकार एह फिलिम के अपना राज्य में रिलीज नइखन होखे देत.\nबिहार के मुख्यमंत्री शुक का दिने बक्सर आ कैमूर में करोड़ों रूपिया का लागत से बने वाला कई एक योजनन के शिलान्यास भा उद्घाटन कइलन. डुमरांव में विकास कार्यक्रमन में जिला प्रशासन पर अनदेखी करे के आरोप लगावत औरन के एगो झुण्ड नीतीश कुमार का काफिला प ढेसामारी कग दिहलसि जेहसे कईएक लोग घवाहिल हो गइल आ कई गो गाड़ियन के शीशा फूट गइल. ई लोग आपन शिकायत सुनावे ला मुख्यमंत्री से मिलल चाहत रहुवे.\nसेशेल्स के नेता प्रतिपक्ष आ ओहिजा के राष्ट्रपति पद के उम्मीदवार वैवेल जॉन चॉर्ल्स रामकलावां गोपालगंज जिला के परसौनी प्रखंड में अपनी पुरनियन के गांव पंचदेवरी के दौरा कइलन. उनुकर जोरदार स्वागत कइल उनुका गाँव जवार के लोग. रामकलावां सभका से चुनाव में जीते के.आशीर्वाद मँगलन.\nभोजपुर जिला में एगो दारोगा के घूश लेत घरी निगरानी विभाग के टीम ध लिहलसि आ गिरफ्तार क लिहलसि.\nसिवान जिला के दरौली इलाका के टोका गांव का लगे एगो ट्रक आ मोटरसाइकिल के बीच भइल टक्कर में एगो औरत समेत तीन जने के मौत हो गइल.\nचंदौली के स्वाट टीम एगो धुरंधर वाहन चोर के गिरफ्तार क लिहलसि आ ओकरा लगे से चार गो चोरावल मोटरसाइकिलो बरामद क लिहलसि,\nमिर्जापुर के मड़िहान इलाका के कूड़ी गाँव के एगो औरत ट्रैक्टर से धान कुटात घरी ओकरा पट्टा में फँस के मर गइल. एगो दोसरा हादसा में देहात कोतवाली इलाका में टेम्पो पलटला से इन्दी गाँव के एगो आदमी के मौत हो गइल.\nसिद्धार्थनगर के डुमरियागंज में बोरसी जरा के कोठरी में सूतल परिवार के चार बेकत के मौत दम घुटला से हो गइल.\nदेवरिया के तरकुलवा इलाका के एगो ईंटा भठ्ठा पर कच्चा शराब बनावे वाला भट्ठी पर छापा मारके 130 लीटर कच्चा शराब आ शराब बनावे के सामान बरामद कइलसि पुलिस.\nगाजीपुर के शादियाबाद इलाका में भइल सड़क हादसा में बहरियाबाद के वृन्दावन गांव के एगो मोटरसाइकिल सवार नवही के मौत हो गइल.\nजौनपुर के नगर कोतवाली इलाका में केरारवीर का नियरा गोमती नदी किनारे एगो व्यापारी के लाश मिलल बा. ओकरा के ईटो से कूट कूट के मुआवल लागत बा.


टटका खबर, बुध, 31 मार्च 2021 – टटका खबर\nटटका खबर, बुध, 31 मार्च 2021\nMar 31, 2021 कोविड टीका, दरभंगा हवाई अड्डा, राष्ट्रपति रामनाथ कोविन्द, विधानसभा चुनाव, शेयर बाजार\nदेश में एह घरी कोविड के जोर आ चुनावी प्रचार के शोर में होड़ लागल बा. चलीं पहिले चुनाव के चर्चा कर लीहल जाव.\nअसम आ पश्चिम बंगाल विधानसभा चुनाव के दुसरका चरण के वोटिंग काल्हु बियफे का दिने होखे जा रहल बा आ ओह इलाकन में प्रचार अभियान काल्हु मंगल साँझ से बन्द हो गइल. एह दौर में असम के 39 सीट पर आ पश्चिम बंगाल के 30 सीट पर वोटिंग काल्हु 1 अप्रैल के करावल जाई. एह राज्यन के तिसरका चरण के वोटिंग का साथही केरल, तमिलनाडु अउर पुद्दुचेरी के पूरा वोटिंग6अप्रैल के करावल जाई. काल्हु के वोटिंग में देश के नजर पश्चिम बंगाल के नंदीग्राम पर टिकल रही जहाँ से मुख्यमंत्री ममता बनर्जी के मुकाबला भाजपा के शुवेन्दु अधिकारी से हो रहल बा. दुनु जने के समर्थक आपन आपन जीत के दावा करत बाड़ें हालांकि भाजपा के रैलियन में अधिका भीड़ देखे के मिलल रहे. ममता बनर्जी के रैली ओह मुकाबले फीका लउकली सँ.\nकाल्हु देश में कोविड के 56 हजार 2सौ एगारह नया मरीज मिललें आ 271 मरीजन के मौत हो गइल. 37 हजार 28 कोविड मरीज काल्हु ठीक हो गइलें. देश में अबहीं ले 1 करोड़ 20 लाख 95 हजार 855 लोग के कोविड छूत हो चुकल बा जवना में से 1 लाख 62 हजार 114 मरीजन के मौत हो चुकल बा. अपना दुसरका दौर में तेजी से पसरत कोविड का चलते पूरा देश हलकान बा बाकिर नयका मरीजन में से अस्सी फीसदी मरीज दसे गो जिला में मिलत बाड़ें. एह दस गो जिलन में से सात गो – पूणे, मुंबई, नागपुर, थाणे, नासिक, औरंगाबाद, आ नानदेड़ – महाराष्ट्र में बाड़ी सँ. कोविड टीकाकरणो पूरा रफ्तार से हो रहल बा आ अबले6करोड़ 11 लाख से अधिका लोग के टीका लगावल जा चुकल बा. भारतीय सेना का तरफ से एक लाख कोविड टीका नेपाल सेना के उपहार भेजल गइल बा.\nरोगियन के खोज, छूत के जाँच, आ बीमारी के इलाज के अनुभव आ प्रक्रिया के इस्तेमाल अब टीबी के इलाजो में करे के सोचत बिया केन्द्र सरकार. ई जानकारी केन्द्रीय स्वास्थ्यमंत्री हर्षवर्धन देश के दिहले बाड़न.\nराष्ट्रपति रामनाथ कोविन्द के हृदय के आपरेशन सफल रहल आ ऊ तेजी से स्वास्थ्य लाभ ले रहल बाड़न. आपरेशन दिल्ली के एम्स में भइल.\nकरियाह कमाई के धन के साफ बनावे का साजिश में धराइल यूनिटेक ग्रूप के 152 करोड़ रुपिया दाम के 12 गो भूखंड आर्थिक अपराध रोके वाली ईडी जब्त कर लिहले बिया.\nदेश के शेयर बाजार में मंगल का तेजी बढ़िया तेजी देखे के मिलल. लिवाली का तेजी से सेंसेक्स में 1128 अंक के आ निफ्टी में 338 अंक के बढ़ोतरी दर्ज भइल. जबकि सोना आ चाँदी के दाम में गिरावट देखे के मिलल. कच्चा तेल का दामो में गिरावट आइल बा.\nम्यानमार में सैनिक तख्ता पलट का बाद से हो रहल जनविरोध जारी बा आ अबहीं ले 510 लोग के जान जा चुकल बा आ एह जनविरोध में.\nकक्षा आठ तक के विद्यार्थियन ला4अप्रैल से विद्यालय बंद रहीहे सँ.\nदरभंगा हवाई अड्डा से हैदराबाद, कोलकाता आ पुणे ला उड़ानन के शुरुआत काल्हु से हो गइल.


इंस्पेक्टर चाँदनी संगे अर्पिता माली – Anjoria\nभोजपुरी फिलिम “इंस्पेक्टर चांदनी” में बतौर नायिका अर्पिता माली नज़र अइहें. एह फिलिम में दू गो नायिका बाड़ी, रानी चटर्जी आ अर्पिता माली. रानी चटर्जी के भरपूर एक्शन बा त अर्पिता माली के प्यार के जलवा. दुनु देखेवालन के बहुते नीक लागे वाला बा.\nप्यार के मिसाल बनल अर्पिता माली अपना किरदार से प्रेमी जोडियन के दिल छू लीहें. उनकर किरदार असली लागे वाला बा.


खबर भोजपुरी में (मंगल,2दिसंबर 2014) – टटका खबर\nखबर भोजपुरी में (मंगल,2दिसंबर 2014)\nकोहिमा, नगालैंड में हार्नबिल महोत्सव को संबोधित करत. प्रधानमंत्री नरेन्द्र मोदी.\nछत्तीसगढ़ के सुकमा जिला में सोमार का दिने नक्सली घात लगा के सीआरपीएफ के गश्ती दल पर हमला क दिहले आ एगारह गो जवान आ दू गो अधिकारी मिला के तेरह लोग के जान ले लिहले. पाँच गो जवान घवाहिल बाड़े. एह दौरान तीन गो अउरिओ पार्टी जंगल में घेराइल बा जवना में सीआरपीएफ, कोबरा बटालियन आ डीएफ के नाहियो त साठ गो जवान घेराइल बाड़े.\nजदयू के दू गो छात्र नेता लोग के आरा पुलिस के पिटाई का मामिला में भोजपुर जिला के तीन गो थाना के प्रभारियन के निलंबित क दिहल गइल आ जाँच करे ला दू आदमी के टीम बनावल गइल बा. एह मामिला में सोमार का दिने छात्र आरा में प्रदर्शन कइले.\nगाजीपुर के सिधौना क्षेत्र के ईशोपुर में रामकरन यादव पीजी कालेज में समाजवादी नेता स्वर्गीय रामकरन यादव दादा के प्रतिमा के अनावरण करत उत्तर प्रदेश के मुख्यमंत्री अखिलेश यादव बतवलन कि गाजीपुर में जल्दिए 500 बिस्तर वाला अस्पताल खोलल जाई.\nनोएडा अथारिटी के चीफ इंजीनियर यादव सिंह का लगे मिलल अकूत धन संपति के मामिला में सीबीआई जांच करावे के माँग कइले बिया भाजपा. जाने जोग बा कि बसपा सरकारो के दुलरुआ रहल यादव सिंह सपा सरकारो में आपन रुतबा बरकरार रखे में सफल रहुवे.\nउत्तर प्रदेश के लखनऊ महोत्सव आ सैफई महोत्सव के हिसाब किताब माँगत दायर कइली आरटीआई के जवाब में सरकार साल भर बादो कुछ नइखे बतावत. लागत बा ओकरा लगे एह बारे में कवनो ब्योरा नइखे.\nशरद यादव से मिलल आलोचना का बाद बिहार के मुख्यमंत्री जीतन राम माँझी कहलन कि प्रधानमंत्री बने के सपना नइखीं देखले बाकिर जोग बानी ओह पद ला.\nजूनियर टेनिस के मौजूदा चैम्पियन सिद्धांत बांठिया आ महक जूनियर टेनिस चैम्पियनशिप में सोमार का दिने अपना अपना वर्ग में जीत का साथे आपन शुरुआत कइले.\nबिना पहिले से समय मँगले जल संसाधन मत्री उमा भारती के कार्यालय में घुसे के कोशिश करत मेधा पाटकर आ उनुका गिरोह के कुछ सदस्यन के हिरासत में ले लिहल गइल.\nहांगकांग का लोकतंत्र में चीनी दखलंदाजी के विरोध का दौरान पुलिस ओह लोग पर मरीचा के पावडर फेंक के भगवलसि आ चालीस जने के बवाल करे का आरोप में गिरफ्तार क लिहलसि.\nफुटबाल के सुपर लीग में लगातार तिसरका जीत दर्ज करत गोवा फुटबाल क्लब नॉर्थईस्ट युनाइटेड के तीन गोल से हरा दिहलसि. नॉर्थईस्ट युनाइटेड कवनो गोल ना कर पवलसि.\nकेन्द्र में भाजपा सरकार के छह महीना पूरा भइला का मौका पर कांग्रेस ओकरा के पलटीमारे वाली सरकार बतावत एगो किताब जारी कइलसि. आ यूपी कांग्रेस केन्द्र के भाजपा सरकार से पूछलसि कि तिहत्तर गो सांसद जीतावे वाला उप्र खातिर का कइलसि.\nसोमार का दिने आईपीएल के गड़बड़झाला के सुनवाई का दौरान सुप्रीम कोर्ट पूछलसि कि चेन्नई सुपर किंग्स के मालिक आ बीसीसीआई के अध्यकक्ष रहला का चलते उपजल हित के टकराव के काहे नजरअंदाज कइल गइल.\nमंगल2दिसंबर का दिने जम्मू कश्मीर आ झारखण्ड में विधानसभा चुनाव के दुसरका दौर के मतदान करावल जाई,दुनू जगह सरकार बनावे का कोशिश में भाजपा आपन पूरा ताकत लगा दिहले बिया.\nसोमार का दिने मुंबइ शेयर बाजारों में गिरावट देखे के मिलल आ सेंसेक्स 134 अंक नीचे गिर के 28,559.62 पर निफ्टी 32.35 अंक गिर के 8,555.90 पर बंद भइल.\nTags: News in Bhojpuri, आरा, खबर भोजपुरी में, गाजीपुर\n«« खबर भोजपुरी में (सोमार, 1 दिसंबर 2014)\nखबर भोजपुरी में (बुध,3दिसंबर 2014) »»


केहू देखले नइखे रिंकू घोष जइसन स्टारडम – Anjoria\nरिंकू घोष से बड़हन स्टारडम भोजपुरी के कवनो नायिका नइखी देखले. उनुकर एक झलक पावे खातिर लाखन के भीड़ जुट जाले जवन ई बतावे खातिर काफी बा कि भोजपुरिया लोगन में रिंकू घोष के कतना क्रेज बा. पिछला दिने हाजीपुर में अपना फिल्म “सईंया ड्राइवर बीबी खलासी” के शूटिंग करत घरी दर्शकन के बड़हन हुजूम जुट गइल रहुवे. सभे परेशान रहे रिंकु से आटोग्राफ आ फोटोग्राफ खातिर. ओही में एगो बुढ़ियो आइल रहली जे रिंकू के बतवली कि ऊ “विदाई” देख के रिंकू घोष के आपन बेटी मान लिहले बाड़ी. रिंकू उनका साथे बहुते देर ले रहली आ कहली कि उनुका घरे जा के खइबो करीहें. रिंकू कहली कि नवहियन के बहुते भीड़ देखले बानी बाकिर कवनो उमिरदराज महिला हमरा के बेटी बोलावे ई पहिला बेर देखनी.\nकहल जात बा कि फिल्म “सईंया ड्राइवर बीबी खलासी” में खलासी का भूमिका में रिंकू घोष एक बेर सगरी दर्शकन के दिल जीते जा रहल बाड़ी.


‘नाटक’ – भाग 1- भोजपुरी कहानी – कुमार मुकेश | Bhojpuri News Website\n‘नाटक’ – भाग 1- भोजपुरी कहानी – कुमार मुकेश\nई कहानी कुमार मुकेश द्वारा भोजपुरी में लिखल गइल बा. कहानी के पहिला भाग पढ़ल जाव..\nप्यार के कहाँ केहू कवनो छंद में बांध पवलें बा,न जात पात,न ऊंच नीच, प्यार त बस प्यार होला. मन के कवनो कोना में जब केहू के अरमान के दिया जरे शुरू हो जाला,जब केहू के सीरत मन में बस जाव आ केतनो निकलला पर भी ना निकले तब समझ लेवे के चाहीं कि प्यार गहरा गइल बा. प्यार त प्यार होला, कबो प्रेमी प्रेमिका होलें प्यार में त कबो कबो मंजिल अकेले भी तय करे के पड़ेला.\nताली के गड़गड़ाहट से धियान टूट गइल. काहें से कि नाटक पर से पर्दा गिर गइल. लेकिन धियान टूट के भी कहीं मानो अटकल रहे, कहीं अझुराइल रहे मन.\nमन बेचैन होत रहे,लागल कि नाटक ना बल्कि जीवन पर पर्दा डाल देले होखे. ‘तू हमार कबो रहबे ना कइला कुमार, हम तोहरा से बस बतियावत रहीं आ हमरा ना पता रहे कि तू एह के ई नाम दे देब, हम के भूला जा’ , ‘हमके भूला जा…….!…!…’\nआवाज मन के पर्दा पर गूंजे लागल ,बुझाव कि जान निकल जाइ. अपना सीट से उठ के बैग से बोतल निकाल लिहनीं आ जबले खाली ना भइल बोतल तब तक सिर पर गिरावत रही गइनी. सिर ठंडा हो गइल लेकिन ई नाटक दिल आ दिमाग दूनो के हिला दिहलसि.\nमानो अबही काल्हु के ही त बात बा. जब नया नया रिश्तेदारी जुड़ेला त लोग रिश्ता निभावे के खातिर धधा जाला. शादी खातिर जब रिश्ता आइल तब केहू माना न कर पावल आ दिन बारी रखा गइल.\nभइया के शादी के दिन जून के गर्मी में रखा गइल रहे. सब केहू तइयारी में लागल रहे लेकिन साँच बताई त हमरा ना मालूम रहे कि ई रिश्ता हमार जिंदगी बदल देइ. घर गांव देहात में शादी से पहिले लईका ,लईकी देखला के भी रिवाज होला, मेहरारू भ मरद जाके लईकी देखे ला लोग. जिद कर के हमहूँ चली गइनी, साँच कहीं त भउजी देखे के इच्छा त हमरो रहल.\nचांद,सूरज के अँजोरिया नियर निमन भउजी देख के मन गदगद हो गइल,ढेर सारा सपना रहल भउजी के खातिर, भउजी घरे अइहें त हई बात करब, हइसे मजाक करब, लेकिन ओहिजा एकहू शब्द ना निकलल हमरा मुह से.\nखैर, उ शुभ बेरा आइये गइल, बारात लेके सब कोई उनकरा घरे पहुँचल. चारो ओर जगमग जगमग करत लाइट के बीच ,सबकर चेहरा के मुस्कान देखे लायक रहल. दुआर पूजा के रश्म निभावल जात रहे. हमहूँ सोचनी काहें ना एकबार हमहूँ देखी कि का होत बा?\nनज़र कबो दुआर पूजा के तरफ त कबो लोगन के बीच घूमे लागत, गांव के मेहरारु अपना गारी गीत में लागल रहली.\nजून के गर्मी के आंच सबका माथे से पसीना निकाल के रख देले रहे लेकिन सूरज के किरिन जब भोरे भोरे घास के पतई पर पड़े ला त केतना निक लागेला आ ओकर सुघराई के वर्णन ना कइल जा सके ओइसन सुघराई रहल, गाल के पास लटकल बार बेरी बेरी उ अंगूरी में नचा के टार देत रहली. आंख के काजर मानो आसमान में बदरी लागल होखे आ बरसे के खातिर तैयार होखे. ओठ जइसे गुलाब के ताजा ताजा पंखुड़ी होखे अइसन रहे.\nअचानक उनकरा पर नज़र पड़ल आ दिल पहिले नज़र में उनकर हो गइल, आंख उनकरा चेहरा से हटे के खातिर तइयार ना रहल. अइसन बुझाइल जइसे हमारा भीतर से केहू जान निकाल लेले होखे.\nमेहरारुन के साथे मिल के उहो गीत गावत रहली लेकिन मन के भीतर के मन उनकरा हिलत होठ देख समुझे की उ हमरे के बालावत बाड़ी. कल्पना में हम इहो भुला गइनी कि हम सैकड़ो लोगन के भीड़ में खड़ा बानी.\nअचानक उ सकपका गइली काहें से कि हमारा नज़र के उनकर नज़र पकड़ लेले रहे. लेकिन उ अचानक हंस दिहली आ उनकर मंद हसी हमरा दिल के भा गइल आ साँच कही त उ दिल मे समा गइल रहली.\nअचानक आवाज से हमार धियान टूट गइल , दुआर पूजा खतम हो गइल रहे,सब लोग बरियात के पानी पियावे ले जात रहे. अचानक नज़र आगे गइल त उ नज़र ना देख मन बेचैन हो गइल आ नज़र उनकरे के खोजे लागल.\nसगरो मेहरारु घेरा बना के चुमावन करत रहली. दुआर पूजा के बाद मेहरारू लईकी दूल्हा के चुमावन करेली. सायद एहिजा उ मिल जाव एहि सोच के साथ तनिक हमहू आगे बढ़ के देखे लगनी. मेहरारू कुल मजाक करत चुमावन करत रहली लेकिन उनकर दर्शन ना भइल.\nसोचनी कि अब एहिजा से चलल जाव आ लेकिन नज़र सामने से आवत चेहरा पर पड़ल त दिल के आंगन में रात के अन्हरिया में अंजोर हो गइल. मन के मोर नाचे लागल.\nबलखात कमर मानो आसमान के चमकत बिजुरी आज कही जगह गिरी आ बिजुरी से कई लोग घाही हो जाई. उनकर चाल में एग अजबे नशा रहल.\nअचानक उनकर आवाज से धियान टूट गइल आ हम आपन मोबाइल के कैमरा बंद कर के ओहिजा से चल दिहनि. कब उ चुमावन शुरू कइली आ कब हम मोबाइल कैमरा से उनकर तसवीर लेबे शुरु कइनी पता ही ना चलल. उ कैमरा देख हड़बड़ा गइली आ हमरी तरफ इशारा कर के कुछ कहली आ हम हड़बड़ा के उहाँ से निकल गइनी.\nमन अझुरा गइल रहे,दिल पर हाथ रखले बिना पता चल गइल कि दिल धड़क रहल बा. दिल पर आपन जोर ना रहे.\nकुमार…ए कुमार.., केहू एतना तेज झकझोर दिहल कि सब ख्वाब,बियाह,मंडप सब हट गइल. दोस्तन के साथे नाटक देखे आइल रहनी आ अपना अतीत के पन्ना पलटे शुरू कर देले रहनी. लेकिन हमरे दोस्त हमके सोच में देख झकझोर के जगा दिहलसि.\nकुमार.., कहां भूला गइला हो!, नाटक खत्म हो गइल, घरे ना जइब का? भउजी जोहत होइहें. हं…, हड़बड़ाहट में आवाज ना निकलल, हम अपना दोस्त के साथे घरे चल दिहनी.\nलेकिन मन नाटक आ हकीकत में अबहुनो फरक ना क पावत रहे. अबहुनो इहे आवाज गुंजत रहे ‘तू हमार कबो रहबे ना कइला कुमार, हम तोहरा से बस बतियावत रहीं आ हमरा ना पता रहे कि तू एह के ई नाम दे देब, हम के भूला जा’ , ‘हमके भूला जा…….!…!…’\nकहानी जारी रही दुसरका भाग में….\n‘नाटक’- भाग2– भोजपुरी कहानी – कुमार मुकेश\nजाने कइसे गजल में बदलिए गइल\nसब कुछ जे लुटा के अमीर बनल-कुमार मुकेश


अगस्त 22, 2010 भोजपुरी फिल्म\nनिरहुआ के तबियत खराब, शूटिंग रद्द\nभोजपुरी सिनेमा के किंग सुपर स्टार दिनेश लाल यादव निरहआ के खसरा, मीजल्स, हो गइल बा. जवना चलते उनकर फिल्म आखिरी रास्ता के शूटिंग रुक गइल बा आ ऊ हैदराबाद से मुंबई आ गइल बाड़न जहवाँ ऊ अपना माई का देखरेख में स्वास्थ्य लाभ करीहे. परो साल उनकर पैर के हड्डी टूटला का चलते उनकर एगो फिल्म निरहुआ न॰ १ के शूटिंग रोके पड़ल रहे.\nआ जा, सलटि लिहल जाव\nभोजपुरी सिनेमा के स्ट्रगलर अभिनेत्री रीतू पाण्डे एगो भोजपुरी फिल्म निर्देशक वंश पाठक पर आरोप लगवले बाड़ी कि फिल्म में नायिका के रोल देबे खातिर ऊ रीतू के सलटि लेबे के नेवता देत बाड़न. धमकावतो बाड़न कि ना सलटलू त कैरियर बरबाद कर देब. पुलिस मामिला का तहकीकात में जुटल बिया आ पहिला नजर में शिकायत सही बुझइला पर वंश पाठक के थाना बोलावल जा सकेला.\nनक्सली ताण्डव परब बनत बा खेला\nएस पी आर्ट्स क्रिएशंस के भोजपुरी फिल्म खेला के शूटिंग बिहार का मुजफ्फरपुर आ वैशाली जिला के महुआ पातेपुर आ मीरपुर में फिल्मावल जा चुकल बा. बाकी हिस्सा गुजरात का राजपिपला में फिल्मावल जाई. एह फिल्म में नक्सली ताण्डव में होखेवाला आम आदमी के हत्या देखावल गइल बा. रविकिशन एह फिल्म के नायक बाड़न जे प्रेमी, फौजी, आ गँवई जवान हर रुप में कमाल कइले बाड़न.\nकल्पना शाह का साथे रॉबिन खान फिल्म कुसूर में\nदर्जनो भोजपुरी फिल्मन में काम कर चुकल अभिनेत्री कल्पना शाह का साथे नवोदित कलाकार रॉबिन खान भोजपुरी फिल्म कुसूर का मुख्य भूमिका में बाड़न. फिल्म के शूटिंग पुरा हो चुकल बा आ आजुकाल्हु एकर एडिटिंग चलत बा.\nअब चाइनीज निर्माता बनइहें भोजपुरी फिल्म\nएह घरी भोजपुरी सिनेमा के सुनहला दौर चलत बाटे आ भारते के ना अनिवासी भारतीयो आ विदेशो के लोग भोजपुरी फिल्म बनावे में दिलचस्पी लेबे लागल बा. एकर टटका उदाहरण देखे के मिलल बा चीन के एस टेंग आ जैरिमन चुआ के कंपनी पोलानिया वत्स इन्टरटेनमेंट के भोजपुरी फिल्म चुन्नू बाबू सिंगापुरी से. कवनो चीनी निर्माता के ई पहिलका भोजपुरी फिल्म होखी.


Animal smuggling Story in Bhojpuri - Bhojpuri में पढ़ीं- हई देखीं तस्करी-तस्करी – News18 हिंदी\nआईं कुछ रोचक आ चौंका देबे वाला तथ्य के जानकारी लिहीं जा. आधा रात के अन्हार भइल रहे. जगह रहे पश्चिम बंगाल के मुर्शिदाबाद जिला के सीमा जहां बांग्लादेश के बार्डर बा. बीएसएफ (बार्डर सिक्यूरिटी फोर्स) के जवान दू गो मेहरारुन के ध के ले आइल लोग. बीएसएफ के जवान कहल लोग कि अन्हार के फायदा उठा के ई दूनो मेहरारू बांग्लादेश से हमनी का देश में अबे ढुकली ह सन.\nLast Updated : January 21, 2022, 19:27 IST\nwritten by :विनय बिहारी सिंह\nतस्कर एकनी के बार्डर पार करा देले बाड़े सन, काहे से कि हर जगह तार से बार्डर के नइखे घेरल गइल. कुछ जगह अभी घेरल बाकी बा. अब ए दूनो मेहरारुन के तलाशी भइल. एकनी के कच्छा आ जांघ में सोना के बिस्कुट बन्हले रहली सन. एक बेर खूब भारी घास के बोझा के बीच में भारी मात्रा में गांजा मिलल रहे. अब बीएसएफ के जवान सीमा पर कौनो मेहरारू देखते चौकस हो जाले सन. ओकनी के दिमाग में खतरा के घंटी बाजे लागेला.\nपश्चिम बंगाल में पशु तस्करी के गाय- गोरू के तस्करी कहल जाला. गांजा तस्करी के नांव बांग्ला में जस के तस बा. अभी हफ्ता भर पहिले मालदा जिला में बांग्लादेश बार्डर पर पशु तस्करन से अकेले एगो बीएसएफ के जवान लड़ि के शहीद हो गइल. एगो अउरी घटना सुनीं- पेट्रापोल, पश्चिम बंगाल के बांग्लादेश बार्डर ह. त पेट्रापोल में बीएसएफ 50 किलो गांजा का साथे दू गो तस्करन के पकड़ लिहुअन स. ई दूनो घटना के कोलकाता के अखबार प्रमुखता से छपुअन स. पशु आ गांजा तस्करी बीएसएफ खातिर कड़ा चुनौती बनि गइल बा. एकर कारन ई बा कि भारत आ बांग्लादेश के सीमा 2, 216 किलोमीटर लंबा बा. हर जगह कंटीला तार लागलो बा त रात खान तस्कर ओ तार के काटि देले सन. बांग्लादेश में कुछ संवेदनशील जगहन पर ऊंचा कंटीला तार लगावल गइल बा. त पशु तस्कर तार के बिना कटले लीवर प्रणाली से पशु के ओ पार से ए पार क देले सन. ई लीवर प्रणाली का ह? लीवर प्रणाली माने एगो क्रेन नियर मशीन जौना से पशु के ओ पार से ऊंचाई तक टांगि के तार के ऊपरे ऊपर ए पार उतार दिहल जाला.\nएकरे के लीवर प्रणाली कहल जाला. एकरा के झूला प्रणाली भी कहल जाला. रात का अन्हारा में ई काम खूब होला. अब रउरा मन में सवाल उठत होई कि ई पशु तस्करी होला काहें? त रउरा जानते बानी कि हमनी का देश में पशु तस्करी गैर कानूनी बा. बाकिर बांग्लादेश में पशु तस्करी वैध बा. बांग्लादेश में मांसाहार के खूब प्रचलन बा. हमनियो का देश में मांसाहार कम नइखे. बकरा का अलावा भी कई गो जानवरन के मांस कतने लोग चाव से खाता. हम- रउरा नइखीं जा खात त ओसे ओह लोगन पर कौनो असर पड़े के नइखे. त मान ली ए पार (भारत) से गाइ- गोरू ओ पार (बांग्लादेश) गइल. त ओ पार जाते टैक्स वगैरह देके ई तस्करी वैध हो जाई. काहें से कि ओइजा पशु के कहीं से ले आवल मना नइखे. बांग्लादेश में बीफ खाए वाला लोगन के संख्या ज्यादा बा. तस्करन से बीएसएफ के जवानन के मुठभेड़ के घटना बीच- बीच में आवत रहेला. एने केंद्र सरकार बार्डर पर बहुत कड़ाई कइले बिया. एसे तस्कर बौखला के हमला करे लागल बाड़े सन. ओकरो दवाई होता.\nएने सीबीआई (केंद्रीय जांच ब्यूरो) पिछला साल एही जनवरी में ई कहि के सबका के चौंका दिहलस कि हमनी का देश के गाय के कई गो खेप अवैध रूप से बांग्लादेश में पहुंचावल जा रहल बा. आरोप लागल कि एह तस्करी में कुछ बीएसएफ आ कस्टम के भी लोग शामिल बाड़े. आरोप त बा कि कुछ कथित नेता लोग भी एकरा के संरक्षण दे रहल बा आ खूब कमाई क रहल बा. बाकिर काम करेके तरीका अइसन बा कि कौनो प्रमाणे ना मिली. अउरी तेज कड़ाई भइल. अब बीएसएफ वाला लोग ढेर चौकस हो गइल बा. अब कहल जा रहल बा कि बार्डर पर जतना पशु आ गांजा तस्करी होता ओमें से खाली पांचे प्रतिशत तस्करी बीएसएफ वाला रोक पावता, बाकी पंचानबे प्रतिशत तस्करी धड़ल्ले से चालू बा. सीबीआई एह तस्करी के पीछे काम करे वाला गिरोह के तह तक पहुंचे के कोशिश में बिया. सीबीआई जानतिया कि मालदा, मुर्शिदाबाद जइसन जिला बांग्लादेश के बार्डर पर बाड़न स आ एही रास्ता से लगभग रोज गाय- गोरू के तस्करी होता.\nएमें हरियाणा आ उत्तर प्रदेश के पशु ढेर दाम में बेचाले सन काहें से कि ओकनी के ऊंचाई ढेर होला आ मांस अधिका होला. बाकी नस्ल कम ऊंचाई वाली होली सन आ ओकनी में कम मांस होला. हमनी के देश में गोमांस के तस्करी पूरी तरह बैन बा. गोमांस के प्रति हमनी के सरकार बहुते सख्त बिया. बाकिर अवैध काम करे वाला चैन से कइसे रहि सकेले सन. सन 2016 में सीबीआई अनुमान लगवले रहे कि खाली गोमांस के अवैध तस्करी से पश्चिम बंगाल के तस्करन के 15 हजार करोड़ के फायदा होता. ढेर ना, आठ साल पहिले वाला आंकड़ा पर नजर डालीं. सन 2014 में तस्करी कके ले जात करीबन एक लाख दस हज़ार पशुअन के बीएसएफ ज़ब्त कइले रहे. सन 2016 तक सीमा पर ज़ब्त पशुअन के संख्या एक लाख 69 हज़ार तक पहुंच गइल. बांग्लादेश से गाय- गोरू के ओह देशन में तस्करी कइल जाला जहां गोमांस ज्यादा प्रचलित बा. भारत से कम दाम में पशु खरीद के ओह धनी देशन में तीन से चार गुना ज्यादा दाम पर बेचल जाला जहां गोमांस भोजन के रूप में कइल जाला.\nबांग्लादेश के तस्कर माल ओ पार से ए पार ले आवे खातिर मेहरारू आ छोट लइकन के भी इस्तेमाल करेले सन. पहिले त मेहरारू आ लइकन पर शक ना भइल. बाकिर जब मेहरारुन आ लइकन का लग से सोना आ गांजा मिले लागल त बीएसएफ के अफसरन के माथा ठनकल. अब त एतना कड़ा पहरा हो गइल बा कि मेहरारू आइए ना सकेली सन. बाकिर आरोप बा कि दू हजार से ज्यादा किलोमीटर लंबा बार्डर में, जहां बीएसएफ के तैनाती नइखे, ओइजा से मेहरारू आ जाली सन आ कोलकाता आ दिल्ली में नौकरानी के काम करेली सन. एही से भारत के जनसंख्या लगातार बढ़ि रहल बा.\nएही बीच एगो अउरी घटना सामने आइल. पिछला चार जनवरी के बीएसएफ के जवान तीन गो तस्करन से 3147.51 ग्राम सोना के 17 गो बिस्कुट आ एगो सोना के बार (छड़) के साथे पकड़लल लोग. जब्त सोना के बिस्कुट के अनुमानित कीमत 1,55,58,167.35/- रुपया बा. तस्कर सोना के बिस्किट के उत्तर 24 परगना जिला के सीमावर्ती इलाका से तस्करी के माध्यम से बांग्लादेश से भारत ले आवे के कोशिश करत रहुअन स. गिरफ्तार भइल तस्कर आ जब्त सोना के बिस्कुट के आगे के कार्रवाई खातिर कस्टम कार्यालय को सौंप दिहल गउवे. अतना कड़ा चौकसी के बाद भी तस्कर जान पर खेलि के अवैध काम कर रहल बाड़े सन. कई बार त तस्कर बीएसएफ के जवानन पर हमला क देले सन. एगो बीएसएफ के जवान के मृत्यु के बात ऊपर बतावल गइल बा. बीस गो तस्करन के गिरोह एक साथे बार्डर पार क लेले रहुअन स. पुलिस कहेले कि जेकर अवैध कमाई के चस्का परि जाई ओकरा ईमानदारी वाला काम नीके ना लागी. अइसन लोग अवैध काम करे खातिर आपन जान भी दे सकेला. मरे- मारे पर उतारू हो सकेला.\nसीबीआई के बीच में अइला का बाद स्थिति बदलि गइल बा. चौकसी खूब गहिर भइले बा, जासूसी तंत्र भी विस्तारित आ सिस्टमेटिक भइल बा. केंद्र सरकार बहुत गंभीरता से एह मामला के ले रहल बिया. त अब पहिले जइसन मनमाना मामला नइखे. बांग्लादेश के तस्कर लोग मराता. तस्करन में भय के संचार हो गइल बा. जौन ढीठ तस्कर बाड़न स, ओकनियो के दवाई खोजाइले होई. सीबीआई केहू के कइसे छोड़ि दी. त राडार पर ऊहो लोग बा, जे एह तस्करन के ए पार भा ओ पार मदद कर रहल बा.\nFIRST PUBLISHED : January 21, 2022, 19:27 IST


भोजपुरी में देश दुनिया के खबर (शनिचर, 16 मई 2015) – टटका खबर\nपीएम मोदी चीन सरकार के सलाह दिहलन कि ओकरा भारत का साथे लमहर दिन ले सहयोग के नीति पर चले के चाहीं आ ओह बातन से परहेज करे के चाहीं जवना से एह संबंध में बाधा आवत होखे. दुनू देश में एक दोसरा के हित खातिर संवेदनशील होखे के चाहीं. प्रधानमंत्री नरेन्‍द्र मोदी पेइचिंग में एलान कइलें कि अब चीनो के नागरिक के भारत में इलैक्‍ट्रोनिक पर्यटन वीजा जारी कइल जाई जबकि कुछ समय पहिले विदेश विभाग एह से मना कइले रहुवे.\nचीन के यात्रा पर गइल पीएम मोदी के आज तिसरका आ आखिरी दिन ह ओहिजा. चीन के बड़की कंपनियन के मुख्य अधिकारियन के संबोधित करत मोदी ओह लोग से मेक इन इण्डिया अभियान में शामिल होखे के कहलन. दुनू देश के उद्योगन का बीच बीस गो से अधिका समझौता पर दस्तखत भइल बा.\nकेन्द्र सरकार से मिलल सहायता राशि के बात सीधे नकारत यूपी के सीएम अखिलेश यादव कहलन कि भाजपा के त ऊ शुुरुवे से चालू पार्टी कहत आइल बाड़न. कहलन कि केन्द्रे सरकार बतावे कि केकरा के कब आ कतना राशि दीहल गइल. अखिलेश यादव अपना सरकारी डेरा पर बोलवा के प्राकृतिक आपदा से मरल किसानन के परिवार वालन के सात सात लाख रुपिया के चेक बँटलन. कुल 51 परिवार के ई चेक दीहल गइल.\nबिहार के 70 हजार होमगार्ड जवान अपना भत्ता आ रिटायरमेंट के उमिर बढ़वावे खातिर शुक का दिन से बेमियादी हड़ताल पर चल गइल बाड़े. एह चलते बिहार के कानून व्यवस्था, सुरक्षा अउर यातायात नियंत्रन पर बहुते असर पड़ल बा. एह बारे में सरकार के पहिलहीं से पता रहुवे बाकिर कवनो वैकल्पिक व्यवस्था सरकार नइखे कइले.\nदिल्ली के मुख्य सचिव के बहाली ले के केजरीवाल सरकार आ दिल्ली के उपराज्यपाल का बीच फेरू विवाद खड़ा हो गइल बा. दिल्ली के मुख्यमंत्री बिना अपना अधिकार के जनले दिल्ली के तानाशाह बने का फेर में लागल बाड़े. सभका से उनकर झगड़े चलत बा. अपना पार्टी के बड़ नेतवन के पिछाड़ पर लात मार के बाहर फेंक दिहलें, मीडिया पर काबू करे के कोशिश कइलन बाकिर सुप्रीम कोर्ट का चलते उनकर चल ना पावल. अब उपराज्यपाल से लड़ल चाहत बाड़न जबकि मुख्य सचिव नियुक्त करे के अधिकार उपराज्यपाल का लगे संविधान से मिलल बा.\nअगिला चुनाव देखत जदयू नेता आ बिहार के मुख्यमंत्री नीतीश कुमार जातिवादी राजनीतिओ से परहेज नइखन करत. शुक का दिने चौरसिया समाज के सभा में कहलन कि जब चाय बेचे वाला देश के प्रधानमंत्री बन सकेला त पान बेचे वाला काहें ना. कुछ दिन इहे नीतीश अपने बनावल मुख्यमंत्री जीतन राम माँझी के एहले हटा दिहलन कि ऊ इनकर आदेश का हिसाब से काम ना कर के अपना मन से काम करे लागल रहलन. तब महादलित के धियान नीतीश के ना आइल.\nछत्तीसगढ़ के दू गो जिलाधिकारियन के पीएम मोदी के स्वागत करत घरी अनौपचारिक ड्रेस पहिरे आ आँख पर धूप के चश्मा चढ़वले राखे खातिर ओहिजा के सरकार का तरफ से सवाल पूछल गइल बा. नियम ह कि औपचारिक मौका पर ई लोग औपचारिक ड्रेस पहिरे आ पद के गरिमा बनवले राखे.\nदेश से होखे वाला निर्यात में गिरावट लगातार बढ़ल जात बा. दुनिया में चलत मंदी, कच्चा तेल के दाम में कमी आ रुपिया के दाम में मजबूती का चलते ई हालात बनल बा.\nविराट कोहली के बढ़िया बल्लेबाजी के सहारे रॉयल चैलेंजर्स बंगलोर हैदराबाद में भइल आईपीएल मैच में शुक का दिने सनराइजर्स हैदराबाद के हरा दिहलसि. अलग बात बा कि फैसला डकवर्थ लुईस पद्धति से भइल काहें कि बरखा का चलते खेल पूरा ना हो सकल रहे.\nआईपीएल के बाद होखे वाला चैम्पियंस लीग टी20 क्रिकेट प्रतियोगिता खातिर बढ़िया समर्थन ना मिल पवला का चलते अब एकरा जगहा दोसर लीग चलावे के प्लानिंग होखत बा. छह बार चैपियन लीग हो चुकल बा बाकिर एकर प्रशंसक घटत जात बाड़े आ बीसीसीआई के मुनाफा घटत जात बा.\nअसम के मुख्‍यमंत्री तरूण गोगोई के कहना बा कि सरकारी विज्ञापनन में कुछ चुनले लोग के फोटो इस्तेमाल करे के सुप्रीम कोर्ट के निर्देश के स्वागत ना कइल जा सके. कहलन कि अगर कवनो मंत्री भा सांसद बढ़िया काम करत होखसु त ओह लोग के फोटो काहे ना दीहल जा सके. दिल्ली सरकारो के विरोध बा कि केजरीवाल के फोटो सरकारी विज्ञापन में काहे ना दीहल जाव.\nशुक शनिचर के अधरतिया से पेट्रोल के दाम3रुपिया 13 पइसा आ डीजल के दाम2रुपिया 71 पइसा बढ़ा दीहल गइल बा. दुनिया के तेल बाजार में दाम बढ़ला का चलते लगातार दुसरका बेर दाम बढ़ावे के पड़ल बा.\nशुक का दिने बम्‍बई शेयर बाजार के सेंसेक्‍स 118 अंक आ निफ्टी 38 अंक बढ़ के बंद भइल. डॉलर का मुकाबले रुपया में लगातार तिसरका दिने तेजी दर्ज भइल आ रुुपिया 14 पइसा मजबूत हो गइल. सोना के दाम में 180 रुपिया हर दस ग्राम पर आ चांदी के दाम में हर किलो पर 400 रुपिया के कमी आइल.\nबिहार में विधानपरिषद के 24 सीट पर होखे वाला चुनाव खातिर जदयू आ राजद का बीच सौदेबाजी पटत नइखे. राजद बेसी सीट चाहत बिया आ जदयू देबे ला तइयार नइखे. राजद के कहना बा कि पिछला चुनाव देखा दिहले बा कि ऊ जदयू से बड़हन पार्टी हिय.\nबिहार विधानसभा चुनाव खातिर ड्राफ्ट मतदाता सूची शुक का दिने जारी क दीहल गइल. एह पर 13 जून ले दावा आ विरोध दाखिल कइल जा सकेला. आखिरी रूप से एकर प्रकाशन 31 जुलाई के कइल जाई. एहसे पहिले 24 मई आ7जून के हर बूथ पर अभियान चलावल जाई.\nबिहार के पहिलका पोस्ट ऑफिस एटीएम आजु से पटना जीपीओ में काम करे लागी. एकरा के कोर बैंकिंग सुविधा से जोड़ल गइल बा. उद्घाटन रविशकर प्रसाद करीहें.\nसासाराम जिला के मोहनियां इलाका के भभुआ-मोहनिया रोड पर शुक का दिने एगो वाहन पलट गइला से ओह पर सवार बैंड पार्टी के मैनेजर के मौत हो गइल आ करीब एक दर्जन अउर लोग घवाहिल हो गइल.


जब निर्मते बहेंगवा हो जाई त दर्शक त अपना के अन्हारे में पइहें – कृष्णेश्वर शर्मा – Anjoria\nJanuary 26, 2013 Editor फिल्म, मनोरंजन 0\nएल. के. प्रोडक्शन के बैनर तले बनल फिलिम ’खोईछा’ के निर्माता कृष्णेश्वर शर्मा रिटायर्ड शिक्षाविद् हउवें आ इनका शुरूए से गीत-संगीत से लगाव रहल बा. एही लगाव का चलते शर्मा जी भोजपुरी फिल्म इंडस्ट्री में कूद पड़ले आ ’खोईछा’ जइसन भोजपुरी माटी से लबरेज फिलिम बना डललन. एह फिलिम के चर्चा भोजपुरी सिने जगत में चारो ओर हो रहल बा. एहिजा उनका से भइल बातचीत के कुछ अंश दिहल जात बा.\nप्रः शर्मा जी, का सोच के रउरा अपना फिलिम के टाइटल ’खोईछा’ रखनी?\nउः खोईछा एगो सगुन ह जवना के सदियन से भारतीय समाज अपना बेटी बहु के बिदाई के बेरा देत आइल बा. भोजपुरी समाज में एकर खास महत्व बा. आजु आधुनिकता में एकर अनदेखी होखे लागल बा आ एही चलते सोचनी कि देखावल जाव खोईंछा के लाभ-हानि.\nप्रः आज जब भोजपुरी सिनेमा अपना संक्रमण काल से गुजरत बा तब एह तरह के सामाजिक पारिवारिक फिलिम बनावल रिस्क ना बुझाइल का?\nउः फिलिम परिवार आ समाज के धारा मोड़ देबे वाला सशक्त माध्यम ह. बाकिर जब निर्मते बहेंगवा हो जइहें त दर्शक त अपना के अन्हारे में पइहें. ओह लोग के रोशनी के जरूरत बा. आ ई रोशनी देखावल निर्माता लोग के कर्तव्य बनत बा. इहे सोच के खोईंछा बनावत हमरा रिस्क ना बुझाइल.\nप्रः रउरा का उमेद बा कि ई फिलिम दर्शकन के सिनेमा हाल ले खींच ले आई?\nउः ’खोईछा’ नारी के सिंगार ह, नइहर-ससुराल में दिहल जाएवाला अनुपम उपहार ह. जवन बहू-बेटी के सुख समृद्धि के द्योतक ह. एह खोंईछा क चलते सशक्त सिनेमा के टूटल मुख्य कड़ी औरत खुद बखुद सिनेमा घरन ले खींचात चलि अइहें. भोजपुरी के दर्शको अपना परम्परा आ संस्कृति से जुड़ल बात देखे आ सुने के लालसा राखेलें. एहसे हमरा त उमेद बा कि दर्शक जरूरे जुटीहें आ भरपूर जुटीहें.\nप्र: एह बात के चर्चा खूबे बा कि आपके पत्नी ललितो शर्मा जी के एह फिलिम बनावे में बड़हन योगदान बा. का ई साँच बा?\nउः हँ. कवनो पत्नी जब अपना पति के काम में सकारात्मक भूमिका अदा करेले त ऊ काम दुगुना रफ्तार से आगे बढ़ेला. ललोता जी हमरा के कदम-कदम पर साथ दिहली आ हमार उत्साह बढ़वली. संगही जितेन्द्र कुमार सुमन के विशेष पहल आ उनुकरो योगदान भुलावल ना जा सके.\nप्र: आखिरी सवाल. आगे के योजना का बा?\nउ: हमरा ला पइसो से अधिका कीमती बा अपना संस्कृति के रक्षा. फिलिम एकर सशक्त माध्यम हो सकेला. हमार योजना एह भरम के मेटावे के बा कि भोजपुरी फिलिम परिवार संगे देखे लायक ना होले. हम चाहब कि पति-पत्नि अपना लड़िकन के हाथ धइले सिनेमा घर के ओर चलसु आ सपरिवार भोजपुरी सिनेमा के आनंद लेसु.\nमधु सिंह परोसीहें ’ठोक देब’\nपेनाल्टी का गोल से खिताब हार गइल भारत\nजम्मू से चउथका जत्था रवाना, अमरनाथ यात्रा बहाल


टटका खबर, शनीचर, 10 अप्रैल 2021 – टटका खबर\nApr 10, 2021 कश्मीर, कोरोना, चंपारण, चुनाव आयोग, प्रिन्स फिलिप, बक्सर, ममता बनर्जी, मिर्जापुर, मुठभेड़, मोहन भागवत, योगी आदित्यनाथ, वाराणसी, शेयर बाजार, श्री काशी विश्वनाथ मंदिर, सारण\nब्रिटेन के महारानी एलिजाबेथ द्वितीय के पति प्रिन्स फिलिप के मौत काल्हु 99 बरीस का उमिर में हो गइल. एलिजाबेथ से उनुकर बियाह 1947 में तब भइल रहुवे जब ऊ महारानी ना बनल रहली. ब्रिटेन का इतिहास में सबले अधिका समय ले कवनो महारानी के कन्सॉर्ट रहल प्रिंन्स फिलिप चार बरीस पहिले 2017 में सार्वजनिक जीबन से अवकाश ले लिहलें रहलें.\nराष्ट्रीय स्वयंसेवक संघ के संघचालक डॉ. मोहन भागव कोरोना वायरस छूताह भइला का बाद नागपुर किंग्सवे अस्पताल में भरती करावल गइल बाड़ें. उनुका अबहीं हल्के लक्षण बा कोविड के बाकिर एहतियातन उनुका के अस्पताल में भरती कइल गइल बा. जानत त रउरो होखब कि राष्ट्रीय स्वयंसेवक संघ दुनिया के सबले बड़हन गैर सरकारी संगठन हउवे. काल्हु का दिने लगातार तिसरका दिने कोरोना के एक लाख से अधिका नया मरीजन चिन्हइलें. काल्हू के गिनिती करीब 1 लाख 32 हजार के रहल. काल्हु कोरोना से 780 सरीजन के मौत हो गइल. अब देश में करीब9लाख 80 हजार मरीज हो गइल बाड़ें कोरोना के.\nदक्षिण कश्मीर के शोपियां आ कुपवाड़ा जिलन में शुक का सबेरे भइल अलग-अलग मुठभेड़न में सुरक्षा बल अंसार गजवात उल हिंद के मुखिया इम्तियाज शाह समेत सात गो आतंकवादियन के मार गिरवलें. एह मुठभेड़ में तीन गो सुरक्षाबल जवान घवाहिल हो गइलें. एहतियातन शोपियां आ पुलवामा में मोबाइल इंटरनेट सेवा बंद क दीहल गइल बा.\nपश्चिम बंगाल के मुख्यमंत्री आ तृणमूल कांग्रेस के मलिकाइन ममता बनर्जी के बड़बोली का खिलाफ चुनाव आयोग कई गो नोटिस जारी क चुकल बा बाकिर अपना हार के अनेसा से बेकाबू हो चुकल ममता सुने के तइयार नइखी. फेरु कहली कि ऊ केंद्रीय सुरक्षा बलन के दखलंदाजी का खिलाफ बोलल बन्द ना करीहें.\nबैंकिंग आ वित्तीय कंपनियन का साथ ही रिलायंस इंडस्ट्रीज जइसन बड़की कंपनियन के शेयर बिकवाली का दबाव का चलते शुक का दिने शेयर बाजार में गिरावट भइल. सेंसेक्स 155 अंक गिर के त निफ्टी 39 अंक गिर के बंद भइली सँ.\nयूपी के मुख्यमंत्री योगी आदित्यनाथ शुक का दिने वाराणसी आइल रहलें. एहता ऊ श्री काशी विश्वनाथ मंदिर में दर्शन-पूजन कइलें. जान जाईं कि ज्ञानवापी ढाँचा के पुरातात्विक सर्वेक्षण के अदालती आदेश का बाद श्री काशी विश्वनाथ मंदिर चरचा में बा. मुस्लिम राजनेता आ चरमपंथियन का चलते एक बेर फेरु देश के माहौल गड़बड़ाए के खतरा बन गइल बा. ई लोग अदालत के आदेश माने के तइयान नइखन बाकिर सगरी सहूलियत जरुरे मिले के चाहीं इनका. एही बीच खबर आइल बा कि मुख्यमंत्री योगी आदित्यनाथ पर बेहूदा टिप्पणी करे वाला एगो कांग्रेसी नेता हरीश मिश्रा के गिरफ्तार कर लीहल गइल बा.\nबक्सर जिला में दानापुर-पंडित दीनदयाल रेलखंड के रघुनाथपुर टीसन पर शुक का दिने एगो नवही के मौत ट्रेन से कटा के हो गइल.\nमिर्जापुर के लालगंज इलाका के बरौधा बाजार में काल्हु शुक का दिने एगो बियाहल नवहिन फँसरा लगा के जान दे दिहलसि. पुलिस मामिला के तहकीकात करत बिया. जिला में काल्हु शुक का दिने आइल आंधी-तूफान का दौरान ठनका गिरला से एगो औरत के मौत हो गइल आ ओकर दू गो बेटिओ झँउस गइल बाड़ी स.\nसारण जिला के दरियापुर इलाका में रूचिड़ा गांव के एगो आदमी के लाश पड़ोसी गाँव के एगो आदमी के खेत में जानवर के घुसे से रोके खातिर लगावल गइल बिजली तार के बाड़ का लगे खेत में पड़ल मिलल बा.\nपश्चिम चंपारण जिला के बगहा नगर इलाका में चार दिन पहिले डूबल दू गो लइकन में से एगो के लाथ शुक का दिने उपराइल मिल गइल बाकिर दुसरका के अबहीं ले पता नइखे चलल.


शुरू भइल सुगना – Anjoria\nशुरू भइल सुगना\nब्राउन आईज का बैनर में निर्माता निर्देशक अजय ओझा के फिल्म “सुगना” के दुसरका चरण के शूटिंग मुंबई में शुरू हो चुकल बा. एह फिल्म से भोजपुरिया आकाश पर एगो नया सूरज, माने कि आदित्य, चमके का तइयारी में बा. एह सूरज के नामे ह आदित्य ओझा आ फिल्म में उनुकर साथ दे रहल बाड़ी भोजपुरी के नयकी तारिका काजल राघानी. एह फिल्म में आदित्य के एक्शन आ इमोशन दुनु मिली देखे के. “सुगना” में आदित्य-काजल का अलावे राजीव दिनकर अउर कल्पना शाह के जोड़ीओ मुख्य भूमिका में बा. गुनवंत सेन के संगीत से सजल एह फिल्म के गीतकार फणीन्द्र राव आ लेखक राजेश पाण्डेय हउवन. फिल्म के बाकी कलाकारन में प्रमोद माउथो, गोविन्द खत्री वगैरह शामिल बाड़े. फिल्म के आखिरी चरण के शूटिंग अगिला हफ्ता से बिहार के छपरा में शुरू होखे जा रहल बा.\nभोजपुरी सिनेमा के मिलल कमाई के नया रास्ता


आजु पहिली तारीख हऽ – Anjoria\nआजु पहिली तारीख हऽ\nJun 8, 2010 कहानी, भोजपुरी\nरातिभर दुनु परानी सुति ना पउवींजा. करवट बदलत अउर एन्ने-ओन्ने के बाति करत कब बिहान हो गउए, पते ना चलुवे. सबेरे उठते मलिकाइन चाय बना के ले अउवी अउर कहुवी की जल्दी से तइयार होके आफिस चलि जाईं. हम कहुँवी की अरे आफिस त9बजे खुली, अबे साते बजे आफिस जाके का करबि. गेटे पर बइठि के माछी मारबि का?\nहमार इ बाति सुनि के मलिकाइन कहली की रउरों कुछु बुझाला ना. आरे आजु पहिली तारीख ह नु जी. अबेर क के जाइबि त पता ना तनखाह मिली की ना. हम कहनीं की अबेर से जाईं जाहें सबेर से, तनखाह त मिलबे करी. हमरी एतना कहते मलिकाइन खुश हो गइली अउर कहली – त तनि आफिस से आजु जल्दिए लवटबि अउर हमरा खातिर एगो झुल्ला ले ले आइबि. महीनन से हमार झुल्ला फाटि गइल बा अउर लइकवो गाड़ उघाड़े घुमऽता. अउर हाँ, आवत साथे दुकानदारो के हिसाब-किताब कइले आइबि. दु महीना से उनकर हिसाब नइखे दिआइल. अबहिन मलिकाइन एतना कहते बारी तवले कहिं माइयो खाँसत चलि आइल, अउर कहलसि की बाबू पइसा बँची त तनि खाँसी के दवाई ले ले अइहऽ. खाँसत-खाँसत लागऽता की परान निकलि जाई.\nनहा-धोके हनुमानजी के अगरबत्ती देखवले की बाद हम आफिस खातिर निकलनी. अबहिन दुआरी के ज्यों बाहर अइनी तवले कहीं मकानमालिको भेंटा गइने. हमके देखते मकानमालिक कहि बइठने की मुकुरधुनलाल, ए महीना में किराया बढ़ा के दिहऽ नाहीं त दुसर रुम खोजि लिहऽ. हम कुछ किराया बढ़ावल सँकारि के आफिस की ओर चलि देहनी.\nआफिस में पहुँचि के हम आपन तनखाह लेबे खातिर बड़े बाबू की लगे गइनी त बड़े बाबू हमके एगो लिफाफा पकड़ा देहने अउर एगो कागज पर साइन करा लेहने. जब हम लिफाफा खोलनी त ओमे6हजार5सौ 45 रुपया रहे. रूपया के बार-बार गिनले की बाद हम बड़ेबाबू से पुछनि की बड़ेबाबू ए बेरी त तनखाह जेतना मिले के चाहीं ओसे3हजार कमे बा. पिछला महीना में त हम बहुत ओटिओ-सोटी कइले रहनीं. बड़ेबाबू हँसने अउर कहने की मुकुरधुनलाल पिछला महीना में अपनी लइकी के सादी खातिर जवन तूँ पचास हजार रूपया के कर्ज खातिर आवेदन कइले रहलऽ उ पास हो गइल बा अउर एक-दू दिन में मिल जाई पर हाँ एही महीना से ओ कर्ज के भरे खातिर दु-दु हजार रुपया हर महीना तहरी तनखाह से कटल सुरु हो गइल बा. अउर हाँ पिछला महीना में जवन तूँ 1 हजार रूपया हमसे उधार लेले रहलऽ अपनी लइका के दवाई खातिर हम उहो काटि ले ले बानी.\nखैर पइसा भरल उ लिफाफा ले के हम अपनी सीटे पर जा के बइठि गइनी अउर अपनी पाकिट में से कुछ पुरजा निकलनी. एगो पुरजा में लइकिनी की सादी में खरच होखेवाला हिसाब रहे जवने में कुल टोटल नीचे 1 लाख 35 हजार लिखल रहे. ओ पुरजा के निकालि के हम अलगे ध देहनी अउर दुसर पुरजा निकलनी जवने में कुछ और हिसाब-किताब रहे. उहो लगभग 7-8 सौ के खरच रहे. ओ बेरा हमरी दिमागे में बहुत कुछ चलत रहे. हम सोंचत रहनि की दिकिर-सीकिर हमार काम त चलते रहल हऽ ए पहिली तारीख की अइले बिना कवन आकाज रहल ह.\nसाझीखान आफिस से निकलले की बाद हम सीधे राशन की दोकानि पर गइनी अउर दुकानदार से कहनी की तोहार हिसाब-किताब हम अगिला महीना पूरा बराबर क देइबि अबहिन तूँ हई तीन हजार रूपया रखि ल. दुकानदार तनि-मनि नाकुर-नुकुर कइले की बाद उ तीन हजार रूपया रखि लेहलसि. फेर हम मकानमालिक से मिली के 2500 रूपया दे देहनि पर मकानमालिक के इ धमकी मिलल कि अगिला महीना से हमके अगर 3000 ना देबऽ त दूसर ठौर-ठिकाना खोजि लिहऽ.\nअपनी भागि पर हँसत हम घरे पहुँचनि अउर एक हजार रूपया मलिकाइन की हाथ पर धरते कहनी की तूँ अपना खातिर एगो झुल्ला ले लिह अउर माई खातिर दवाई. अउर हाँ तनि आपन हाथ रोकि के खरच करिहऽ काहें कि बाकी पइसा में पूरा महीना साग-भाजी, दवा-बिरो के काम चलावे के बा. हमरी एतना कहते मलिकाइन कहलि की का अबहिन लइकवा गाड़उघाड़े घुमी? हम कहनी अबहिन ओकर उमिरिए का बा. सातो बरिस त नइखे. हमनीजान त 12 बरिस ले एगो भगई पहिनी के काम चला लेहनी जाँ.\nएतना सब कइले-धइले की बाद हम अपनी पाकिट में हाथ डालि के बाकी बँचल 45 रूपया के कस के मुट्ठी में पकड़ि लेहनी अउर सोंचनी.. ए में त हम खूब आराम से महीना भरि अपनी चाय-पान के काम चलाइए लेइबि अउर हम फेन से निकालि के ओ पइसा के गिने लगनी, अरे इ का इ त 45गो ना पनरहे गो बा. काफी दिमाग पर जोर देहले की बाद हमार चेहरा खुशी से दमक उठल जब हमरि दिमागे में आइल की आफिस से निकलत समय एगो जरूरतमंद पुरनिया मेहरारू के हम 30 रूपया दे देले रहुवीं जवन हमरी आफिसे की सामने भुजा-भरी के छोट-मोट दोकानि चलाके आपन पेट भरेले.\nआज राति हम दुनु परानी फेन से ना सुति पवनी जाँ एही सोंच-विचार में कि इ पहिली तारिख त बीती गइल अब अगिलका पहिली तारीख फेनु कब आई…\n6 thought on “आजु पहिली तारीख हऽ”\nsach me pahili taarikh bahute ajeeb ha . jab aawela tab khushi aur utsaah leke\naawela aur jab jala tab bebasi aur intajaar de ke jaala.


टटका खबर (बियफे, 16 अप्रैल 2015) – टटका खबर\nटटका खबर (बियफे, 16 अप्रैल 2015)\nदू महीना के छुट्टी मना के बबुआजी लवट आइल बाड़न आ उनुका डेरा पर स्वागत करे ला माई बहिन आ जीजा मौजूद रहुवन. बाकिर बबुआ का हासिल क के लवटल बाड़न से अबहीं ले पता नइखे चलल. आ उनका के समाज का सोझा कब ले आवल जाई एकरो बारे में कवनो जानकारी नइखे. हो सकेला पहिले परिवार में तय हो जाव कि का करे क बा, का कहे क बा, तब ओकरा बाद बाकी लोग से भेंटघाट कइल जाव.\n(बुध, 15 अप्रैल के खबर)\nदिल्लीए में एगो दोसर तमाशा काल्हु साँझ के देखे के मिलल जब जनता परिवार के फरका फरका हो गइल छह गो जरोह फेरू एके परिवार बन जाए के फैसला कइलन. परिवार के कर्ता का रूप में मुलायम सिंह के चुनल बतावल जात बा. बाकिर अबहीं ले ई तय नइखे हो सकल कि एह नयका परिवार के नाम कवन दिहल जाव, चुनाव चिह्न का बनावल जाव, झंडा कइसन होखो वगैरह वगैरह. ना ही इहे तय भइल लउकल कि नीतीश, लालू, शरद, देवगोडा, वगैरह के हैसियत एह परिवार में का रही. जब कुछ तए नइखे भइल तब कवन हड़बड़ी रहुवे मुलायम सिंह के एलान के? पक्का बा कि कवनो पंडित के निकालल मुहुर्त के बात ना रहे काहें कि ई सगरी लोग हिन्दुत्व के विरोधी ह आ वोट बैँक के सेवा में लागल लोग.\nबुध का दिने बिहार विधानसभा के दुनू सदन के बइठक गोरिया कोठी से भाजपा विधायक भूमेन्द्र नारायण सिंह उर्फ चुन्नू बाबू के गंगालाभ का चलते रोक दिहल गइल. हार्ट का बीमारी से पीड़ित चुन्नू बाबू के पिछला दिने बाईपास सर्जरी करावल गइल रहुवे बाकिर मंगल का दिने आइल हार्ट अटैक से उनुका के बचावल ना जा सकल आ उनकर निधन हो गइल.\nकनाडा दौरा पर गइल प्रधानमंत्री नरेंद्र मोदी कनाडा संगे एगो अहम करार करावे में कामयाबी हासिल कइलन आ पाँच बरीस ले कनाडा भारत के परमाणु कार्यक्रम खातिर यूरनेनियम के सप्लाई करे ला मान गइल.\nजम्मू कश्मीर के नमकहराम अलगाववादियन के नेता मसरत आलम बुध का दिने कहलस कि कश्मीर के पाकिस्तान बना दी. ओकरा एह बयान का बाद ओकरा खिलाफ देश विरोधी काम करे के मुकदमा दर्ज हो गइल बा बाकिर पाकिस्तान परस्ती का मजबूरी में ओहिजा के मुख्यमंत्री मुफ्ती के बेंवत नइखे कि मसरत का खिलाफ भा एह नमकहराम आतंकी समर्थकन का खिलाफ कुछ कर सकसु. पता ना भाजपा कवना मजबुरी में अइसन गोल का साथे सरकार बनवले बिया कश्मीर में.\nनेताजी सुभाषचंद्र बोस से जुड़ल गोपनीय फाइलन के उजागर करावे से पहिले एह बात पर विचारे खातिर एगो अंतरमंत्रालीय समिति बनावल गइल बा. हालही में नेताजी का परिवार के जासूसी करावे वाला जवाहर लाल नेहरू के राज खुलला का बाद से सरकार पर दबाव बढ़ गइल बा कि ऊ एह मामिला के सगरी सचाई सामने आवे देव आ एह बात के खुलासा से अगर कवनो देश का साथे भारत के रिश्ता खराब होखत होखे त होखे देव.\nहवा गरम बा कि केजरीवाल आ मायावती के गोल के गठजोड़ होखे वाला बा. पिछला दिने अंबेदकर जयन्ती पर दिल्ली के मुख्यमंत्री मायावती के बाबूजी के गोड़ छू के आशीर्वाद लिहलन आ बसमा प्रमुख मायावती के तारीफ में बहुते कुछ कहलन. मायावतीओ चहीहें कि यूपी में केहू मिल जाव उनकर नाव पार करावे वाला ना त अगिला चुनाव में हरली त फेर केहू नाँवो लेबे वाला ना रहि जाई.\nहरिद्वार संसदीय क्षेत्र के भगवानपुर विधानसभा उपचुनाव में जीत के उत्तराखंड के कांग्रेस सरकार आपन पूर्ण बहुमत बनावे में सफल हो गइल बिया. एह जीत से कांग्रेस के 36 गो विधायक हो गइले जवन बहुमत खातिर जरूरी रहुवे.\nबुध बियफे का अधरतिया से पेट्रोल आ डीजल के दाम एक बेर फेरू कम कर दिहल गइल बा. डीजल के दाम में हर लीटर पर 1 रुपिया 30 पइसा आ पेट्रोल का दाम में 80 पइसा के कटौती कइले बाड़ी स तेल कंपनी.\nबुध का दिने देश के शेयर बाजारन में तेज गिरावट दर्ज भइल. सेंसेक्स में 244.75 अंक आ निफ्टी में 84 अंक के गिरावट दर्ज भइल.\nबिहार यूपी का बीच 12 गो रूट पर यूपी के रोडवेज सेवा जल्दिए शुरू होखे वाला बा. एह रूट में वाराणसी-पटना, सारनाथ-गया, वाराणसी-भभुआ, वाराणसी-सासाराम वगैरह शामिल बाड़ी सँ. दुनू राज्य का बीच समझौता का बाद बिहार से यूपी खातिर 25 गो रूट पर आ यूपी से बिहार खातिर 20 गो रूट पर बस चलावल जाई.\nबिहार के सारण जिला के डोरीगंज इलाका के सिंगहीं चौक पर बुध का दुपहरिया में एगो ट्रक से कचरा के एगो साइकिल वाला के मौत हो गइल. लोग चहेट के ट्रक ड्राइवर के पकड़ लिहल आ पुलिस के दे दिहल. पुलिस ट्रक जब्त कर लिहले बिया.\nसिवान जिला के मुहम्मदपुर गाँव से सोमार का साँझ से गायब लड़िका के लाश दाहा नदी से मिलल बा. ओकर नंग धडंग लाश के गरदन काट के अलग कर दिहल बा आ ओकर लिंगो काट लिहल गइल बा. बाद में पुलिस बुध के साँझ आंदर बाजार से एगो आर्केस्ट्रा मालिक आ ओकरा नाचेवाली के गिरफ्तार कर लिहलसि. दुनू एह हत्या के दोस सकार लिहले बाड़न स. सोमार का रात ओही नाचे वाली के नेवता पर मीट खाए चहुँपल प्रेमी के झगड़ा आर्केस्ट्रा मालिक से हो गइल आ ओकर हत्या क दिहल गइल.\nआरा के उदवंतनगर इलाका में सलथर-मलथर गांव का नियरा बुध का रात में एगो ट्रैक्टर आ मोटरसाइकिल के टक्कर से एक आदमी के मौत हो गइल आ एक आदमी बहुते घवाहिल हो गइल.\nभोजपुर का कोईलवर में सूफी संत हजरत शाह शकूरूल्लाह पीर रहमतुल्लाह अलैह का मजार पर सालाना उर्स बुध का दिने शुरु हो गइल आ बियफे का दिन ले चली.\nबक्सर के डुमराव में शीला सिनेमा का लगे मंगल के देर रात बरातियन से भरल एगो स्कार्पियों खंभा से टकरा गइल आ खंभा पर से ट्रांसफार्मर गिर के जीप के कचार दिहलसि. एह हादसा में ड्राइवर के मौत ठाँवे पर हो गइल आ चार जने सवारी घवाहिल हो गइले.\nवाराणसी के रामनगर सामनेघाट पीपा पुल बुध का दिने आन्ही से फेरू टूट गइल. अब एकरा मरम्मत में बहुरे समय लागे के अनेसा हो गइल बा. मंगल का रात आइल आन्ही से गाजीपुर के रंगमहल घाट के पीपा पुलो के टूटे के खबर बा.\nचंदौलौ के सिवइयां गाँव के निवासी आ केन्द्रीय गृह मंत्री राजनाथ सिंह के बहनोई शीतला प्रसाद सिंह के निधन बुध का दिने 80 बरीस का उमिर में बीएचयू अस्पताल में हो गइल. उनकर अंतिम संस्कार मणिकर्णिका घाट पर साँझ के करावल गइल.\nगाजीपुर के एगो शराब फर्म के मैनेजर से 28 लाख रुपिया के लूट आ हत्या का खिलाफ बुध का दिने गाजीपुर बाजार बंद रहल.\nअपना चचेरा भाई के मुंडन में शामिल होखे आइल एगो लड़िका के मौत बलिया के शिवपुर कपूर दियर घाट पर नहात घरी डूबला से हो गइल. लाश खोजे खातिर गोताखोरन के लगावल गइल बाकिर देर रात ले लाश ना मिलल रहुवे.\nTags: News in Bhojpuri, आरा, गाजीपुर, छपरा, टटका खबर, बनारस, बलिया, भोजपुर, भोजपुरी में खबर., सिवान


भूत होला का ? – Anjoria\n– नीमन सिंह\nबात १९८० के बरसात के समय के ह. हमरा खेत में धान रोपे खातिर बेड़ार में बिया उखाड़े लागल मजदूर बिया उखाड़त रहले सन.\nबगल में भिंडा रहे पोखरा के एक तरफ, दोसरा तरफ मुरघटिया रहे. मजदूरन में एगो मजदूर ६ फीट लमहर बाकिर सिकिया पहलवान रहे. कुछ समय बाद ओकरा पैखाना लागल त उ जा के भिंडा पर पखाना क के ओही पोखरा में पानी छू लेहलस. फेर आ गइल बिया उखाड़े. दिन भर बिया उखडलस फेर अपना गावें चल गइल.\nदोसरका दिन बिया उखाड़त रहे.फेर ओकरा पखाना लागल त जा के ओही भिंडा पर पखाना कइलस आ ओही पोखरा में पानी छुअलस.\nखेत में आके बिया उखाड़े लागल. अचानके उ बेहोस हो गइल. ई देख के बाकि मजदूर बहुते घबरइले सन आ ओकरा के होस में लावे के जतन कइले सन. फेर उ बिया उखाड़े लागल.\nतनिक देर बिया उखाड़त –उखाड़त फेर बेहोस हो गइल.\nफेर सब मिल के होस में ले आके हमरा घरे ले अइलन सन कि देखि ना, ई भिंडा पर पखाना कइलस तब से बेर बेर बेहोस हो जाता. कहीं भूत त ना ध लेलस. (गाँव में भुतभावर ढेर लागेला.)\nसभ कर राय से एगो ओझईतिन से देखावे के बिचार भइल त ओझइतिन मिसरीबो के बोलावल गइल.\nमिसरी बो ओकरा के देखते–देखत अपना बस में क लिहली. ओकरा के खेलावे लगली. ओकरा से कई तरह के सवाल पूछसु जवना के उ जवाब देव. लेकिन ओकरा के छोड़ के जाए के कहाव त उ आँख तरेरे लागे आ कहे, ना हो ना छोडब एकरा के. काल्ह छोड़ दिहनी बाकिर आज ना छोडेब.\nई देख सुन के कुछ नवसिखियो लोग ओझइती करे लागल. दू जाना ओझा लोग जब मंतर पढ़ के कुछ करे लोग त उ आँख लाल क के तरनाये लागे.\nफेर दुनू ओझा लोग मंतर पढ़ के चार जाना मजबूत जवान लोग से कहले, एकरा के कान्ह पकड़ के दबावऽ लोग. जब चारो आदमी ओकर कान्ह पकड़ के दबावे लागल त एगो अचम्भा भइल. उ आँख तरेर के चारो जाना के उठा के फेक देहलस जबकि ओकरा में एतना जान ना रहे.\nमिसरी बो कहली, ‘इ लोग तहरा के ठीक क दी लोग. बड़का गुनी ह लोग.”\nई सुन के उ तरनाइल. के ह रे गुनी तनि आव त. ई सुन के उ ओझा लोग कहल लोग कि एङ ना भागी ई भूत. एकरा से भगवान के नाम लिआवल जाव आ मुँह पर कपडा बांध के पानी के छींटा दिआव त ई उजबुजा के भाग जाई.\nफेर ओकर हाँथ पीछे बांध के ओकरा मुह पर कपडा बंधाइल आ पानी के छींटा दिआए लागल. तनिके देर में ऊ कहे लागल, जातानी-जातानी. ओझा लोग बोलल, बोल जय बजरंग बली. ऊ कहलस, जय बजरंग बली. फेर कहाइल जय श्री राम. जय श्री राम. उहो कहलस जय श्री राम. एह बीच ओकरा मुँह पर लगातार पानी के छींटा दीआत रहे. जवन कहल जाव ऊ उहे कहे. बीच–बीच में कहे जातानी–जातानी.\nफेर लोग पानी के छींटा देहल बंद क के सूखल कपडा पहिनवलस ओकरा के. अचानके उ फेर बेहोस हो गइल आ गिर गइल. फेर मिसरी बो ओकरा के उठवा के बइठवली. आ उहे नाटक चले लागल. ऊ फेर गुरनाए लागल.\nओह समय हमरा गाँव में एगो रहले “तपेसर काका“. वहुते काफी बुजुर्ग आ भुतभाँवर के जानकार. लोग कहे लागल, ”ई मिसिरिया बो एकरा के एहिंङ खेलाई. केहू जाके तपेसर काका के बोलाव लोग उहे एकरा के ठीक करीहें”. ई बात सुन के सभे हाँ –हाँ कइल. तब हम गइनी तपेसर काका के बोलावे. काहे से कग हमरा खेते में उ बिया उखाडत रहे आ ई सब हमरे दुआर पर होत रहे.\n“तपेसर काका हमरा खेत में एगो मजूर मेरहा के खेत में बिया उखाड़त रहल हा, उहे भिंडा पर मैदान कइलस ह त शायद ओकरा भूत ध लेले बा. मिसिरिया बो ओकरा के खेलावत बिया. तनी चलीं ओकरा के देख दीहीं”.\nई सुन के तपेसर काका कहले ,”ठीक बा तनी पलनिया में से हमार लाठी ले आवs.\nहम लाठी ले आके दिहनी त उ हमरा संगे चले लगलन. कुछ देर में हमनी के दुआर पर पहुचनी सन.\nजइसही तपेसर काका के मिसिरिया बो देखलस चुपेचाप पीछे से भाग गइल.\nकाका ओकरा के देखले. देखतहीं बोलले ,”ई एकरा के कहाँ से धलेलस ह.” जाके पीपर के दूगो टूसा आ तनिका सिंदूर लेआवs.\nहम घर से सिंदूर आ पीपर पर से दूगो टूसा ले आ के उनका के दिहनी.\nकाका ओकरा बगल में बइठ के सबसे ओकरा आगे से हट जाए के कहले. फेर मंतर पढ़े लगलन. कुछ देर बाद ऊ दुनू पीपर के टूसा में सिंदूर लगवले फेर टूसा के नुकीला भाग के ओकरा दुनु कान में लगा के दूगो छोट-छोट खिपटा से दबा के मंतर पढ़े लगले. कुछ ही देर में ऊ चिलाए लागल,”जातानी–जातानी.” ई सुन के काका पूछले, ते के हई आ एकरा के काहे धइलिस हा? फेर ऊ बके लागल,”हम हईं नेटुआ पचास बरिस पहिले हमरा के चोर एही भिंडा पर मार देहले सन. तबसे हम एहिजे रहेनी. काकाजी पूछले, एकरा के काहे धइलिस हा ? त ऊ बोललस,”ई काल्हुओ भिंडा पर मैदान कइलस आ आजुओ. हम काल्ह त छोड़ दिहनी आज न छोडब.”\nफेर काकाजी ओकर कान दबा के मंतर पढे लगले. त फेर उ चिलाए लागल, जातानी जातानी ……..\nकाकाजी कहले फेर ना नू पकड़बे. ऊ कहलस, ना. हम जातानी.\nफेर काकाजी ओकरा सामने से लोग के हटवले आ जोर से ओकरा पीठ पर हाथ मार के ओकरा मुँह में सिंदूर डाल के छोड़ देहले.\nचमत्कार भइल. ऊ जवन चार-चार जवानन के तरना के आँख लाल क के फेंक देत रहे, लुंजपुंज हो गइल. ओकरा घर वाला सहारा देके अपना घरे ले गइले सन.\nदोसरका दिने ऊ सामान्य आदमी लेखा बिया उखाडत रहे. आ हम ई सब देख सुन के मतिभ्रम में बानी कि, का भूत होला का ?\nPrevious Post: होली के हिलोरा उठल सात समुन्दर पार\nNext Post: अपना अभिनय प्रतिभा का बल प रातों रात सुपर स्टार बन गइले प्रदीप पाण्डेय चिन्टू\nबहुत खूब, बहुत सुन्दर ….